Summary: Moni matkaakin pelkillä käsimatkatavaroilla. Ainakin Finnair pohtii nyt muutoksia, koska matkustamossa tila alkaa loppua.

Tästä on kyse Ruumassa kulkevia matkatavaroita ei yleensä saa reititettyä määränpäähän, jos liput on ostettu erikseen tai matkaa tehdään useamman lentoyhtiön koneilla. Jos useamman lennon sisältävä matka on kirjoitettu yhdelle lipulle, matkatavarat pystytään yleensä selvittämään jo lähtiessä määränpäähän. Ylimääräisten lähtöselvitysten välttäminen, halvempi hinta ja nopeus ovat lisänneet pelkillä käsimatkatavaroilla matkustavien määrää. Nyt esimerkiksi Finnairilla pohditaan käsimatkatavaramääräysten muutoksia, vedoten muun muassa matkustusmukavuuden parantamiseen.
 Lento laskeutuu Helsinki-Vantaalle ja jatkoyhteys lähtee parin tunnin kuluttua. Siinä välissä on kuitenkin poistuttava samaa reittiä Helsinkiin jäävien kanssa kohti matkalaukkuhihnaa, poimittava ruumassa olleet laukut mukaan, ja vietävä ne uudelleen lähtöselvitystiskille kohti seuraavaa lentoa.
 Tilanne on tuttu monelle matkaajalle Suomessa tai muualla maailmassa. Mistä johtuu, että matkalaukkuja ei aina saa selvitettyä määränpäähän lähtökentällä, vaikka olisi valmis maksamaan ylimääräistä tällaisesta palvelusta?
 Finnairin muun muassa matkatavaroista vastaava päällikkö, head of customer and baggage processes,  Marika Nieminen  kertoo, että jos lentoliput on ostettu ja kirjoitettu erikseen, on matkalaukut haettava hihnalta ja kiikutettava itse seuraavalle lennolle välilaskun aikana. Yleisimmin tähän on syynä se, että matkaa tehdään useamman lentoyhtiön koneilla.
 – Kun asiakas ostaa erillisiä lentolippuja, hän tekee kuljetussopimuksen yhden yksittäisen lentoyhtiön kanssa. Silloin tämä palvelu ei matkaan kuulu, eli se on kuin asiakkaan räätälöintiä oman matkansa suhteen.
 Kalevi Rytkölä / Yle
 Matkalaukkujen kuljettamisessa painavat myös vastuuasiat. Jos laukkuun tulee vaurioita, tai se katoaa matkalla, on vastuu viimeisellä laukkua kuljettavalla yhtiöllä, Nieminen sanoo. Myös joidenkin maiden tullauskäytännöt voivat vaatia ylimääräistä työtä matkatavaroiden kanssa esimerkiksi Yhdysvalloissa.
 Nieminen kuitenkin muistuttaa, että usein laukut saadaan selvitettyä perille asti jo lähtiessä. Tavallisin keino on hankkia koko matka jatkolentoineen samalle lipulle. Silloin myös matkatavarat voidaan useimmiten selvittää lopulliseen määränpäähän jo matkaan lähtiessä. Silloin palvelu kuuluu lipun hintaan, Nieminen sanoo.
 Yleensä kyseessä on reissu, jossa koko matka on ostettu yhdellä kertaa ja tehdään saman yhtiön tai samaan lentoyhtiöallianssiin kuuluvilla koneilla.
 Myöhästyminen voi romuttaa matkasuunnitelman
 Lentomatkoja on nykyisin helppo ostaa erilaisten varauspalvelujen avulla. Usein halvin kokonaishinta löytyy, kun lennot varataan useampina erillisinä lentoina. Silloin matkustajan oma vastuu kasvaa. Erillisiä lentolippuja käytettäessä matkustajan on itse suunniteltava yhteyden toimivuus muun muassa vaihtoaikojen suhteen.
 Finnairin Marika Niemisen mukaan lentoasemilla nähdään entistä useammin tilanteita, joissa myöhästynyt lento kaataa koko lentosuunnitelman.
 Jos liput on ostettu erikseen ja ensimmäinen lento on myöhässä, voi tilanne olla matkustajalle hankala. Tässä tilanteessa lentoyhtiöllä ei ole velvollisuutta reitittää matkustajaa uudelleen.
 – Silloin kukaan ei korvaa menetettyä jatkolentoa, vaan asiakas voi joutua ostamaan ihan uuden lentolipun.
 Käsimatkatavaroillakin hyvin selviää viikon reissun.  Mari Viirelä
 Jos taas koko matka on kirjoitettu yhdelle lipulle, on lentoyhtiön vastuu suurempi.
 – EU velvoittaa meitä. Kun koko matka on samalla lipulla, niin hoidamme asiakkaan ja laukun korvaavalle jatkolennolle, jos ensimmäinen lento myöhästyy, Nieminen sanoo.
 Entä kolmas pyörä?
 Voisiko matkatavarapalveluun syntyä kolmas operaattori, joka veloittaisi matkustajaa palvelusta ja hoitaisi esimerkiksi vastuukysymykset lentoyhtiön puolesta?
 Ainakaan Finnairin Marika Nieminen ei näe sitä todennäköisenä.
 – On eri lentoyhtiöitä, (matkatavaroista kentillä huolehtivia) handling-yhtiöitä, ja kun vaihdetaan lentoyhtiötä, myös handling-yhtiö saattaa vaihtua. Jos luodaan siihen lisäprosesseja, se saattaa vain hidastaa.
 Niemisen ohje matkatavaroiden suhteen on lopulta yksinkertainen.
 – Kyllä me suosittelemme, että ostetaan liput niin, että palvelu kuuluu varaukseen.
 Tehokas pakkaaminen
 Moni pyrkiikin lähtemään matkalle nykyisin pelkillä käsimatkatavaroilla. Ilman lentokoneen ruumaan meneviä matkatavaroita matkustaminen on nopeampaa, halvempaa ja sillä välttää ylimääräiset lähtöselvitykset.
 Näin tekee usein myös oululainen  Mari Viirelä , joka on lähdössä Oulun lentoasemalta kohti Helsinkiä.
 – Matkustuskokemusta on sen verran paljon, että olen aika tehokas pakkaaja. Käsimatkatavaroillakin hyvin selviää viikon reissun.
 Asiakaskäyttäytyminen on mennyt pikkaisen liikaa siihen suuntaan, että otetaan enemmän käsimatkatavaroita.  Marika Nieminen
 Oulun lentoaseman päällikkö  Liisa Sallisen  mukaan käsimatkatavaran määrän kasvu näkyy erityisesti talviaikaan ja se vaikuttaa erityisesti turvatarkastusten sujuvuuteen.
 – Se johtuu meidän ilmastostamme. Talvella on esimerkiksi paksummat ja isommat talvitakit. Eli tarkastettavaa on enemmän ja se vaikuttaa tietysti muun muassa sujuvuuteen.
 Liikaa käsimatkatavaroita
 Nyt esimerkiksi Finnairilla mietitäänkin mahdollisia muutoksia käsimatkatavarakäytöntöihin. Kun koneiden sisätilat täyttyvät maksimikokoisista käsimatkatavaroista, vaikuttaa se myös matkustusmukavuuteen, Marika Nieminen kertoo.
 – Asiakaskäyttäytyminen on mennyt pikkaisen liikaa siihen suuntaan, että otetaan enemmän käsimatkatavaroita ja vähemmän ruumaan menevää matkatavaraa.
 Toki lentoyhtiöt ovat itse ohjanneet myös asiakkaita toimimaan näin. Esimerkiksi Finnair muutti lippujaan vuonna 2015 siten, että halvimmilla lipuilla ei saanut enää matkatavaroita ruumaan.

Vaikka lentomatkailu on helppoa, laukkujen saaminen perille vaatii usein matkustajalta ylimääräisiä lähtöselvityksiä


Summary: Onni on punainen tupa ja perunamaa, vahvistaa muotoilija Eero Aarnio.

Suomi paljastui viime vuonna  maailman onnellisimmaksi maaksi YK:n onnellisuusraportissa . Tieto kärkisijasta sai monen suomalaisen  ymmälleen : Kuinka huonosti asiat muualla oikein ovatkaan?
 Suomalaisten onnellisuus alkoi kiinnostaa myös ulkomailla. Miten muita Pohjoismaita (poislukien Islanti) pienempää BKT:ta takova Suomi voi olla maailman onnellisin maa? Edellisvuoden ykkönen Norja kävi järkeen öljykruunuineen ja turskamarkkinoineen, mutta melankolinen Suomi.
 New York Times jopa lähetti toimittajan Suomeen  tutustumaan kauniaislaisiin, Suomen onnellisimpiin asukkaisiin ja selvittämään mitä maailma voisi oppia alle 10 000 asukkaan kaupungilta.
 Tiivistettynä suomalaisten  onnellisuus muodostuu yhteiskunnan tarjoamista palveluista  (koulutus, terveydenhuolto), tasa-arvosta, luottamuksesta, verrattaen vähäisestä korruptiosta ja vielä vähäisemmistä odotuksista.
 Nyt useita ikonisia huonekaluja suunnitellut  Eero Aarnio  on paljastanut oman näkemyksensä onnellisuudesta.  Brittilehti Telegraphin haastattelussa  Suomen onnellisimmaksi ihmiseksi julistautunut Aarnio kertoo suomalaisten onnellisuuden kumpuavan maanläheisestä asenteesta.
 – Meidän nautintomme ovat yksinkertaisia, mutta tuottavat tyydytystä. Järvessä uinti saunan jälkeen, ilta ystävien kanssa, erittäin herkullinen peruna, Aarnio listaa.
 86-vuotias Aarnio huomauttaa, että todellisella onnellisuudella ei ole mitään tekemistä luksuksen kanssa. Yli 6 000 euroa maksavan Pallotuolin suunnitellut muotoilijalegenda toteaa, ettei tavaran hinnalla ole väliä, kunhan se suorittaa tehtävänsä.
 – Takki on vain takki. Niin kauan kuin se pitää sinut lämpimänä ihanilla kävelyillä järven jäällä, mitä väliä sen hinnalla on?
 Onnellisuus on kuitenkin suhteellista. Siihen vaikuttavat muiden ihmisten luomat mielikuvat. Omasta takista on helpompi olla onnellinen, kun naapurilla ei ole lämpimämpää takkia yllään.
 Aarnion vaimo  Pirkko Aarnio  huomauttaakin Telegraphin jutussa, että heidän ranskalaiset vieraansa ottavat aina kotiinsa mukaan säkillisen suomalaisia perunoita. Ne kun ovat paljon paremman makuisia kuin ruotsalaiset perunat.
 Lue myös:
 Suomi kiri kärkeen The Good Country Index -mittauksessa – tuottaa eniten hyvää ihmiskunnalle

Sauna, seura ja hyvä peruna – Pallotuolin luoja Eero Aarnio paljasti brittilehdelle onnellisuuden salaisuuden


Summary: Entinen mies oli uhkaillut aiemmin väkivallalla ja sanonut eron jälkeen, että jos hän ei saa pitää lapsia, ei heitä saa kukaan muukaan.

Yle  uutisoi  keskiviikkona, että tutkimusten mukaan erotilanteeseen liittyvä kriisi on yksi tyypillisistä taustatekijöistä perhesurmissa.
 Pohjois-Karjalassa asuva Satu menetti lapsensa vuoden 2002 heinäkuussa, kun hänen entinen miehensä surmasi itsensä ja kolme heidän lastaan.
 Satu oli ennen kesää eronnut miehestään ja muuttanut pois perheen kodista.
 – Hän yritti tehdä jo aikaisemmin lapsille pahaa, mutta sitä ei vain kukaan uskonut. Hän aina sanoi, että jos hän ei itse saa pitää lapsia, niin ei heitä saa kukaan muukaan. Tietyllä tapaa hän varmaan kosti sen, että minä jätin hänet, Satu kertoo.
 Kuuntele Sadun tarina ja hänen ajatuksiansa, miten perhesurmia voitaisiin estää.
 Suomessa on kolmen viime kuukauden aikana tapahtunut useita henkirikoksia, joissa surmaajaksi on epäilty uhrin läheistä. Miksi perhe- ja lähisuhdesurmia ei kyetä estämään?
 Keskiviikon  A-studiossa  kello 21.05 alkaen vieraina THL:n kehittämispäällikkö Helena Ewalds ja psykologi, psykoterapeutti Pertti Hakkarainen. Juontajana Annika Damström. #yleastudio
 Lue myös:
 Miksi mies tappaa läheisensä? Kolmessa kuukaudessa 6 naista ja 3 lasta on kuollut lähisuhdeväkivaltaan – surmia ennakoivat tunnetut varoitusmerkit

Video: Sadun entinen mies surmasi itsensä ja heidän kolme lastaan – "Hän varmaan kosti sen, että minä jätin hänet"


Summary: Venezuelan presidentti sanoo katkaisseensa maansa diplomaattiset suhteet Yhdysvaltoihin sen jälkeen, kun Trump antoi tukensa oppositiojohtaja Juan Guaidólle.

Sadattuhannet ihmiset eri puolilla Venezuelaa ovat osoittaneet mieltään presidentti  Nicolas Maduron  hallintoa vastaan.
 Mielenosoittajien ja turvallisuusjoukkojen yhteenotoissa on kuollut neljä ihmistä.
 Mielenosoittajat ovat huutaneet iskulauseita, joissa vaaditaan Venezuelaa hallitsevan presidentti Maduron eroa.
 Oppositio tukee maan edustajainhuonetta johtavaa  Juan Guaidóa . Guaidó julistautui keskiviikkona yksipuolisesti maan väliaikaiseksi presidentiksi.
 Venezuelan parlamentin puhemies Juan Guaido julistautui 23. tammikuuta 2019 maan virkaa toimittavaksi presidentiksi.   EPA/Miguel Gutiérrez
 Yhdysvaltain presidentti  Donald Trump  on tunnustanut Guaidón maan presidentiksi. Hän sai tuenjulistukset myös Kanadalta sekä useilta Etelä-Amerikan mailta.
 Illalla myös ensimmäiset Keski-Amerikan maat, Guatemala ja Costa Rica, tunnustivat Guaidón presidenttiyden.
 Venezuelan puolustusministeri puolestaan totesi, etteivät maan asevoimat tue yksipuolisesti Venezuelan väliaikaiseksi presidentiksi julistautunutta Guaidóa.
 Maduro katkaisi diplomaattisuhteet Yhdysvaltoihin
 Presidentti Maduro ilmoitti puheessaan katkaisseensa diplomaattiset suhteet Yhdysvaltoihin Trumpin ilmoituksen jälkeen. Hän antoi amerikkalaisdiplomaateille 72 tuntia aikaa poistua maasta.
 Mielenosoitukset ovat suurimmat sitten kevään 2017 suurmielenosoitusten, jotka kestivät useita kuukausia.
 Oppositio syyttää Maduroa itsevaltaisuudesta ja valtaoikeuksien ylittämisestä perustuslain vastaisesti.
 Vuonna 2016 Maduron tukijat menettivät enemmistönsä maan parlamentissa, mutta Madurolle lojaali korkein oikeus vei parlamentilta toimivallan seuraavana vuonna.
 Venezuela kärsii parhaillaan modernin historiansa vakavimmasta talouskriisistä.
 Oppositiojohtajan oppipojasta tuli protestien johtohahmo
 Venezuelan opposition johtajaksi noussut Guaidó oli vielä vuodenvaihteessa kansainvälisesti tuntematon hahmo. Myös presidentti Nicolas Maduron hallinto oli ilmeisesti aliarvioinut häntä keskiviikkoon asti.
 Guaidó, 35, syntyi La Guairan satamakaupungissa muutaman kymmenen kilometrin päässä Caracasista. Hän lähti mukaan politiikkaan vuoden 2007 opiskelijaprotesteissa, jotka vastustivat Maduron edeltäjän  Hugo Chavezin  yrityksiä laajentaa valtaoikeuksiaan.
 Vuonna 2014 kotiarestiin tuomittu oppositiojohtaja  Leopoldo Lopez  nosti oppipoikansa Guaidón puolueensa parlamenttiryhmän johtoon vuoden alussa, jolloin Guaidó oli aloittamassa toista kauttaan parlamentissa.
 Guardianin mukaan Guaidóa pidetään erittäin rohkeana poliitikkona. Tästä kertoo sekin, että Guaidón niskassa on hänen sanojensa mukaan arpia vuoden 2017 oppositiomellakoissa ammutuista kumiluodeista.
 Lue myös:
 Presidenttiä vastustava liike voimistuu Venezuelassa – Maduron vastaisia mielenosoituksia puhkesi ympäri pääkaupunkia
 Venezuelan parlamentin oppositiojohtaja pidätettiin lyhyeksi aikaa
 Kaaokseen vajonneessa Venezuelassa voi yhä elää kuin kuningas – juhlat vain on järjestettävä sähköaitojen takana
 Analyysi: Venezuelan kriisi syvenee päivä päivältä, eikä jatkokaudelle suuntaavan presidentti Maduron hallitsemasta maasta kannata odottaa hyviä uutisia

Venezuelassa suurmielenosoituksia Maduron hallintoa vastaan – Maduro katkaisi diplomaattisuhteet Yhdysvaltoihin


Summary: Timo Soini ei ole tehnyt elettäkään, joka viittaisi hänen ehdokkuuteensa eduskuntavaaleissa.

Ulkoministeri Timo Soini (sin.) kertoi viime syksynä Lännen Median haastattelussa päättävänsä joulun kieppeillä käykö hän ehdolle vaaleissa. Soini vihjasi myös, milloin päätös tulisi julki.
 – Vuoden alussa selviää, olenko ehdolla vaaleissa.
 Päätöksen panttaus kismittää Soinin puoluetovereita
 Kenties asia on Timo Soinille jo selvinnyt. Sen sijaan hänen puoluetovereilleen ja mahdollisille äänestäjilleen se on yhä epäselvä.
 Tilanne kismittänee erityisen paljon niitä sinisen puolueen aktiiveja, jotka pyrkivät Uudeltamaalta eduskuntaan.
 Soini olisi todennäköisesti sinisten suurin ääniharava koko maassa ja lähes varma läpimenijä omassa vaalipiirissään. Hänen imussaan Uudeltamaalta voisi nousta eduskuntaan joku muukin sininen poliitikko.
 Kotimaan politiikka ei näytä Soinia kiinnostavan
 Nyt näyttää ilmeiseltä, ettei Soini aio pyrkiä eduskuntaan. Hän ei ole osoittanut aikoihin minkäänlaista kiinnostusta kotimaan politiikkaan.
 Hän ole myöskään lämmitellyt aktiivisesti yhteyksiään potentiaalisiin äänestäjiinsä, niin kuin hänellä on yleensä ollut vaalien alla tapana tehdä.
 Timo Soini keräsi perussuomalaisten johtajana huikeita henkilökohtaisia äänisaaliita. Myös puolueen jytkytulokset vuosina 2011 ja 2015 pohjautuivat paljolti hänen maakunnissa tekemäänsä uutteraan jalkatyöhön.
 Vuonna 2011 Soini kiersi vaaleja edeltäneen kuukauden aikana 55 paikkakunnalla. Tuo loppukiri huipensi erittäin pitkän ja raskaan kierroksen.
 Maakuntien markettien edustoilla Timo Soinia ei ole aikoihin nähty. Sen sijaan hän on matkustellut työnsä vuoksi uutterasti ulkomailla.
 Soini reissaa ulkomailla ja seurustelee kansainvälisen eliitin kanssa
 Tänään, keskiviikkona Soini matkusti Sveitsiin Maailman talousfoorumiin. Maanantain ja tiistain hän oli Ranskassa Euroopan neuvoston kokouksessa. Viime viikon alun Soini vietti Islannissa.
 Joulukuussa Soini teki paripäiväisen vierailun Puolaan ja kaksi visiittiä Belgiaan EU:n ulkoasiainneuvoston ja Naton ulkoministerien kokousten vuoksi. Ulkoministerin marraskuiset reissut suuntautuivat Brysseliin, Strasbourgiin ja Washingtoniin.
 Noilla retkillään Timo Soini on tavannut kansainvälistä eliittiä, muiden muassa Yhdysvaltain ja Puolan ulkoministerit sekä Islannin presidentin.
 Myös kotimaassa Timo Soini on seurustellut paljon ulkomaalaisten vieraiden kanssa. Esimerkiksi Montenegron, Algerian ja Georgian ulkoministerit ovat käyneet hänen pakeillaan..
 Kotimaassa Soini ei ole ehtinyt potentiaalisia äänestäjiään ihmeemmin tapailla.Työmatkallaan Ahvenanmaalla hän tapasi hiljattain maakunnan johtoa sekä koululaisia ja opiskelijoita. Nuo tahot eivät lukeudu Soinin ydinkannattajiin.
 Soinin puoluetovereilla on hyvä syy olla hänelle näreissään
 Timo Soini on hoitanut ulkoministerin tehtävää antaumuksella. Siitä häntä ei voi moittia. Mutta siitä Soinin kannattajat voivat jo häntä nuhdella, että hän salaa yhä jatkoaikensa.
 Viime vuoden viimeisenä päivänä Soini kirjoitti blogissaan näin:
 – Minulla on ensi vuodeksi kolme päävaihtoehtoa. Olen ehdolla eduskuntaan. Olen ehdolla Europarlamenttiin. Lopetan politiikan tykkänään.
 Soini huomautti, ettei kenenkään kannata arvailla hänen ratkaisuaan. Esitän arvauksen siitä huolimatta.
 Soini ei halunne päättää uraansa vaalitappioon
 Vain kaksi Soinin viimeksi mainitsemaa vaihtoehtoa ovat todennäköisiä. Edes Timo Soini ei voi olla varma siitä, että hän menisi sinisten listoilta läpi eduskuntavaaleissa ilman reipasta vaalityötä.
 Se olisi pitänyt aloittaa jo aikoja sitten, koska puolueen kannatus on surkea, eikä Soini tienne tarkoin edes oman suosionsa määrää.
 Soinin poliittinen ura on ollut huikea. Hän tuskin haluaa päättää sitä olemattomasta vaalityöstä johtuvaan henkilökohtaiseen tappioon.
 On toki mahdollista, että Soini kävisi ehdolle eduskuntaan omantunnon syistä. Lyhyellä vaalikampanjalla hän voisi tukea puoluettaan ja sen muita ehdokkaita.
 Sen tehtyään Soini voisi tehdä Väyryset ja asettua tosissaan ehdolle toukokuussa pidettäviin Euroopan parlamentin vaaleihin.
 Niihin on vielä kohtuullisesti aikaa ja ulkoministerin pesti antaa erinomaista pohjaa europarlamentaarikon tehtävään. Jos Soini aikoo jatkaa poliittista uraansa, hän halunnee mieluiten tehdä sen kansainvälisellä tasolla.
 Pimeyden ytimessä siintävä hillotolppa on yhä houkutteleva
 Soini on muistellut lämmöllä vuosiaan “pimeyden ytimessä”, Euroopan parlamentissa. Siellä on hillotolppa, jonka juureen monet eurooppalaisen politiikan dinosaurukset ovat uransa iltaruskossa raahautuneet.
 Sinne – kaltaisensa joukkoon – Timo Soini saattaa vielä pyrkiä. Päätöstä leikkiin lähdöstä vaikeuttavat monet asiat. Muiden muassa sinisten olematon kannatus ja puolueen vähäiset rahavarat.

Analyysi: Tähtääkö Timo Soini  hillotolpalle "pimeyden ytimeen"? – Kotimaan politiikka ei Soinia näytä enää kiinnostavan


Summary: Jokaisen pakkaslomautetun pitää tehdä ilmoitus TE-toimistoon. Pitkät jonotusajat puhelimessa tuskastuttavat työntekijöitä.

Pakkanen on seisauttanut suurimman osan Lapin ulkotyömaista. Rakennusliitosta kerrotaan, että puhelin on pirissyt pari päivää, kun työntekijät ovat tiedustelleet pakkaspäivien toimintatapoja.
 Rakennuksilla pakkasraja vaihtelee työmaa- ja alakohtaisesti. Esimerkiksi talonrakennuksessa pakkasraja on yleensä 20 astetta, mutta maa- ja vesirakentamisessa rajaa ei ole määritelty.
 – Tämmöisillä pakkasilla ei kannata lähteä ulos töihin. Sähkötyökalut ja polttomoottorivehkeet ovat nykyään sellaisia, että ne eivät kestä kovassa pakkasessa, kertoo aluetoimitsija  Jarmo Alatarvas  Rovaniemen toimistolta.
 Kovalla pakkasella työnantajat pyrkivät kuitenkin järjestämään korvaavia sisätöitä.
 – Eilen tuli soitto vesi -ja maarakennushommista, että muoviputken hitsausta ei voinut tehdä alle 22 asteen pakkasessa. Työnantaja tarjosi työntekijöille huoltotöitä hallilta, aluetoimitsija   Ilpo Hiltula  Kemin toimistolta kertoo.
 Pakkaspäivistä ilmoittaminen aiheuttaa tuskaa
 Jos korvaavia sisätöitä ei ole tarjolla, se merkitsee työntekijälle lomautuspäivää. Rakennustyöntekijällä on oikeus saada sääestepäivä työttömyyskassalta eli ansiosidonnainen päiväraha lomautuspäiville.
 Alatarvaksen mukaan rakennusalalla on Lapissa totuttu siihen, että joka talvi tulee ainakin muutamia pakkaspäiviä.
 Sen sijaan siihen liittyvään ilmoittautumiskäytäntöön ei olla tyytyväisiä. Työntekijän pitää aina pakkaslomautuspäivinä ilmoittautua TE-toimistoon työttömäksi työnhakijaksi.
 –Siellä on melkoinen ruuhka aamuisin, kun mittari näyttää yli 30 miinusastetta ja TE-toistoon pitää alkaa soitella pakkaspäivälle jäännistä.
 Siellä on pitkiä odotusaikoja kuunnella jonotusmusiikkia. Ei mieli aina mettä keitä sitä kuunnella.  Jarmo Alatarvas
 Alatarvaksen mukaan kaikilla ei ole nettiyhteyksiä, joten ilmoittautuminen työvoimahallinnon omille sivuille ei onnistu. Ilmoittautuminen täytyy siis hoitaa puhelimitse.
 – Se on aika tuskallista. Siellä on pitkiä odotusaikoja kuunnella jonotusmusiikkia. Ei mieli aina mettä keitä kuunnella sitä, aluetoimitsija  Jarmo Alatarvas huokaa.
 Jos tuntuu, että sormia ja kasvoja alkaa nipistellä, niin silloin käydään tauolla kellonajasta riippumatta. Kellosta ei tarvitse katsoa, milloin kahvitauko on.  Jarmo Alatarvas
 Aiemmin käytäntönä oli, että työnantaja antoi TE-toimistoon yhteislistan niistä työntekijöistä, jotka oli sääesteen vuoksi lomautettu.
 Alatarvaksen mukaan nykyinen toimintapa on ollut käytössä jo muutaman vuoden, mutta se aiheuttaa edelleen tyytymättömyyttä.
 – Byrokratian purkamista saisi miettiä TE-toimiston käytäntöihinkin. Ilmoittautumisesta tulee kentältä paljon kommenttia.
 Kylmällä ilmalla kello ei määritä taukoja
 Alatarvaksen mukaan pakostakin joskus joku joutuu tekemään ulkona töitä kylmästä ilmasta huolimatta.
 – Jo lainsäädäntö edellyttää työnantajan järjestävän sellaiset työvaatteet ja -välineet, että pakkasessa voidaan työskennellä.
 – Ja taukoja tarvittaessa. Jos tuntuu , että sormia ja kasvoja alkaa nipistellä, niin silloin käydään tauolla kellonajasta riippumatta. Kellosta ei tarvitse katsoa, milloin kahvitauko on, Alatarvas ohjeistaa.

Pakkanen on seisauttanut työmaita: Lapissa rakentajat ovat tottuneet pakkovapaisiin, mutta työttömäksi ilmoittautumisen jonotus ärsyttää


Summary: Suurin haaste on uuden elokuvan levittäminen maailmalle.

Elokuvaohjaaja  Timo Vuorensolan  innostus fantasiaan ja scifiin alkoi jo lapsena. Ensin tulivat roolipelit ja sitten liveroolipelit eli larppaaminen. Eniten kiehtoivat roolit joissa sai heilua miekan kanssa metsässä.
 – Siinä pistettiin rensselit päälle ja mentiin jonnekin, ja pelattiin. Sinulla oli joku roolihahmo, ja tavallaan elit muutaman päivän sen ihmisen elämää. Oli fantasia- ja scifiroolipelejä.
 Elokuvan tekeminen tuli tuli mukaan elämään harrastajapohjalta tehtyjen  Star Wreck  -parodiaelokuvien mukana.
 – Meitä oli pieni jengi, ja sitä tehtiin kaverin äidin kellarissa. Meillä oli sininen kangas seinällä ja sitä vasten kuvattiin itseämme ja höpötettiin repliikkejä. Se tehtiin kengännauhabudjetilla se homma.
 Kukahan tämän elokuvan ohjaisi?
 Siihen aikaan Vuorensolan mieleenkään tullut, että hän joskus ohjaisi Suomen kalleinta näytelmäelokuvaa, jonka budjetti on 20 miljoonaa euroa.  Iron Sky  -elokuvasarja syntyi aluksi aika sattumalta.
 – Muistan miten meillä oli Iron Sky:ta suunniteltu jo jonkin verran. Kävelimme Tampereen yössä ja tuottaja  Tero Kaukomaa  kysyi, että oletteko miettineet, kuka tämän Iron Skyn ohjaisi? Mietin sillon, että jaa – olisikohan minusta siihen?
 Kirjastosta ohjeet ohjaamiseen
 Mitään ohjaajakoulutusta Vuorensolalla ei ole, vaan jo Star Wrek -aikoina apu löytyi Tampereen kirjastosta.
 – Varasin kirjastosta liudan aiheesta kertovia kirjoja ja luin, että mitä se ohjaaminen oikein tarkoittaa, kun sellaistakin pitää ruveta tekemään. Sitten täytyi tehdä äänisuunnittelua – no luetaan siitäkin. Monilla se peruskysymys minulle on ollut, että milläs muskeleilla meinaat leffoja tehdä?
 Iron Sky: The Coming Race  sai ensi-iltansa viikko sitten. Elokuvan  katsojaluvut  jäivät ensimmäisinä päivinä selvästi jälkeen ensimmäisen Iron Sky:n luvuista, ja kriitikot ottivat elokuvan vastaan murskaavin arvioin. Vuorensolan mukaan kritiikki ei ollut yllätys.
 – Se on selvää, että kriitikot eivät minun touhuistani pidä, eivätkä varmasti tule ihan äkkiä pitämään. Niin kauan kun tekee leffoja, missä  Hitler  ratsastaa dinosauruksella, niin eivät itsensä vakavasti ottavat kriitikot pysty kauhean suopeasti siihen suhtautumaan.
 Oman elokuvaan menestykseen riittää uskoa
 Kirvestä ei ole kuitenkaan heitetty vielä kuun pimeälle puolelle, vaan usko scifi-tarinan menestykseen elää yhä vahvana ohjaajan mielessä.
 – Meillä on maailma avoinna. Meillä on vihdoin ja viimein esillä leffa, jonka miljoonat ihmiset maailmalla haluavat nähdä. Nyt medän tehtävä on huolehtia siitä, että se saadaan mahdollisimman isosti leviämään kaikkialle. Katsotaan mihin pystytään.
 Puoli seitsemän -ohjelmassa oli mukana myös Vuorensolan vaimo, toimittaja ja kirjailija  Annika Vuorensola . Hän kirjoitti pari viikkoa sitten julkaistun kirjan uusimman elokuvan tekemisestä ja siihen liittyvistä vastoinkäymisistä. Samalla kirkastui jotakin elokuvien tekemisestä.
 – Eihän se mitään työtä ole. Se on selvästi sydämen asia ja intohimo, joka ympäröi koko elämää.
 Katso Timo Vuorensolan koko haastattelu Puoli seitsemän ohjelmassa  täältä .

Iron Sky -ohjaaja Timo Vuorensola elokuvan saamasta kritiikistä: "Se on selvää, että kriitikot eivät minun touhuistani pidä"


Summary: Kaikki elinsiirtoa odottavat eivät ehdi saada ajoissa uutta elintä.

Suomessa tehtiin viime vuonna 393 elinsiirtoa. Siirrettävistä elimistä on kuitenkin jatkuva pula, kertoo Munuais- ja maksaliitto.
 Elinluovuttajia oli viime vuonna 108, mikä oli vähemmän kuin edellisenä vuonna. Liitto muistuttaa, että vuodenvaihteessa pääsyä elinsiirtoon odotti 570 ihmistä. Kaikki heistä eivät ehdi saada ajoissa uutta elintä, ja vuosittain jopa kymmenesosa elinsiirtoa odottavista kuolee.
 Lain mukaan jokainen on elinluovuttaja, jos ei ole sitä eläessään kieltänyt. Kuolleen ihmisen mielipidettä kysytään omaisilta, jos hänen tahtoaan ei ole kirjattu.
 Eniten Suomessa tehdään munuaissiirtoja, viime vuonna 238. Toiseksi eniten oli maksansiirtoja (66). Sydämensiirtoja tehtiin viime vuonna ennätyksellisen paljon eli 47.
 Keuhkonsiirtoja oli 18 ja haimansiirtoja 23. Lisäksi tehtiin yksi elinsiirroiksi laskettava kasvojen kudostensiirto.
 Elinluovutuskortin voi tilata osoitteesta  www.elinluovutuskortti.fi . Sovelluksen voi ladata sovelluskaupoista nimellä Elinluovutus.

Suomessa on jatkuva pula siirrettävistä elimistä – vuodenvaihteessa pääsyä elinsiirtoon odotti 570 ihmistä


Summary: Hudson-joen rannalta lokakuussa löydetyt, toisiinsa teipatut sisarukset olivat  hukuttautuneet, ilmoitti New Yorkin kuolinsyylääkäri .

Kolme kuukautta sitten New Yorkin Hudson-joen rantakivikosta löytyi kahden nuoren naisen täyspukeiset ruumiit, joissa ei näkynyt väkivallan merkkejä.
 Uhrit oli teipattu toisiinsa ranteista ja vyötäisiltä ilmastointiteipillä.
 Tutkimukset ovat valmistuneet ja New Yorkin johtava kuolinsyytutkija  Barbara Sampson  on valottanut tapahtumien taustaa.
 Uhrit olivat 23- ja 16-vuotiaat saudisisarukset  Rotana  ja  Tala Farea.  He olivat tehneet itsemurhan hukuttautumalla.
 Lenkkeilijä oli nähnyt heidät rukoilemassa rannan lähettyvillä 24.lokakuuta, vain muutamia tunteja ennen kuin heidän ruumiinsa löytyivät.
 Monta pakoyritystä kotoa Virginiasta
 Farean sisarukset olivat saapuneet perheensä kanssa Yhdysvaltoihin Saudi-Arabiasta vuosia sitten. Perhe asettui Virginian osavaltioon.
 Siskokset olivat yrittäneet karata kotoaan useita kertoja ja poistuivat sieltä kokonaan loppuvuodesta 2017. He majoittuivat aika ajoin Fairfaxissa, Virginiassa asuntolassa. Siellä he kertoivat joutuneensa kotonaan huonosti kohdelluiksi.
 Syksyn 2018 siskokset viettivät New Yorkissa. He muuttivat tasokkaista hotelleista toiseen niin kauan kunnes luottokortin raja tuli vastaan.
 Yhdysvaltalaismedia siteeraa poliisitietoja, joiden mukaan siskokset kertoivat olevansa valmiita vahingoittamaan itseänsä ennemmin kuin palaamaan Saudi-Arabiaan.
 Viranomaiset eivät ole kertoneet, olivatko nuorten naisten vanhemmat vaatineet muuttoa pois Yhdysvalloista.
 Poliisi antoi ymmärtää, että siskokset olivat hakeneet Yhdysvalloista turvapaikkaa.
 Saudi-Arabian suurlähetystö kiistää pakottamisen
 Saudi-Arabian suurlähetystön edustaja Washingtonissa on twiitannut, että väitteet lähetystön sekaantumisesta Rotana ja Tala Farean mahdolliseen palauttamiseen kotimaahansa ovat ehdottomasti vääriä, kirjoittaa uutistoimisto AFP.
 Saudi-Arabian ja sen naapurimaiden naisten asema on viime kuukausina ollut usein esillä, kun nuoret naiset ovat yrittäneet paeta suljetuista yhteiskunnista.
 Onnistuneen pakomatkan teki viimeksi tammikuussa  18-vuotias saudinainen, joka sai turvapaikan Kanadasta.
 Häntä ennen julkisuudessa viime syksynä oli  Dubain prinsessa, jonka pakoyritys katkesi Intian rannikolle.
 Lue myös:
 Lukuisia naisia pakenee konservatiivisista arabimaista – Kiinnijääneillä voi olla karu kohtalo

Saudisiskosten karu kohtalo selvisi – Rotana ja Taha Farea päätyivät itsemurhaan New Yorkissa torjuakseen  palautuksen kotimaahansa


Summary: Turkki ja Venäjä suunnittelevat Syyriaa käsittelevää huippukokousta yhdessä Iranin kanssa.

Turkin presidentti  Recep Tayyip Erdogan  on tavannut Venäjän presidentin  Vladimir Putinin  Moskovassa.
 Presidentit keskustelivat Syyrian tilanteesta ja vannoivat panostavansa terrorismin vastaiseen taisteluun maan pohjoisosassa sijaitsevassa Idlibin provinssissa.
 Venäjä ja Turkki ovat yrittäneet luoda alueelle demilitarisoitua vyöhykettä, mutta terroristijärjestöjen kuten Al-Nusran rintama valta alueella on kasvanut.
 Putin kertoi Venäjän isännöivän lähitulevaisuudessa Syyria-huippukokousta, johon myös Turkki ja Iran tulevat osallistumaan.
 Venäjä tukee Syyrian johtajaa Bashar al-Assadia. Turkki on puolestaan tukenut Syyrian oppositiota, mutta ei Yhdysvaltain tukemia kurditaistelijoita, joita se pitää terroristeina.

Putin ja Erdogan tapasivat Moskovassa – Vannoivat jatkavansa terrorismin vastaista taistelua Syyriassa


Summary: Cohenin väittää presidentti Trumpin uhkailleen hänen perhettään toistuvasti.

Yhdysvaltain presidentin  Donald Trumpin  pitkäaikainen entinen asianajaja  Michael Cohen  lykkää todistamistaan kongressin edessä.
 Syyksi Cohen ilmoittaa Trumpin ja tämän nykyisen asianajajan  Rudy Giulianin  uhkaukset, jotka ovat kohdistuneet hänen perheeseensä.
 Cohenin asianajajan mukaan hänen päämiehensä asettaa nyt etusijalle perheensä ja sen turvallisuuden.
 Cohenin piti todistaa edustajainhuoneen valvontakomitean edessä 7. helmikuuta.
 Lue myös:
 Uutissivusto: Trump ohjeisti ex-asianajajaansa valehtelemaan kongressille – erikoissyyttäjä Muellerin toimisto eri mieltä
 Trumpin ex-asianajaja Michael Cohenille yhteensä kolme vuotta vankeutta: maksoi aikuisviihdetähdet hiljaiseksi ja valehteli kongressille
 Trumpin entinen asianajaja Michael Cohen myönsi valehdelleensa kongressille –Trump: Cohen valehtelee valehtelustaan

Trumpin ex-asianajaja Cohen lykkää todistamistaan kongressissa, syynä Trumpin uhkaukset


Summary: Suomen lennonjohtajien yhdistys SLJY ja Palvelualojen työnantajat Palta vastaavat ehdotukseen torstaina.

Valtakunnansovittelija  Vuokko Piekkala  on jättänyt sovintoehdotuksen lennonjohtajien työriitaan. Suomen lennonjohtajien yhdistys SLJY ja Palvelualojen työnantajat Palta vastaavat ehdotukseen huomenna torstaina.
 SLJY:n ja Paltan välinen työehtosopimus päättyi marraskuun lopussa vuonna 2017, jonka jälkeen lennonjohtajat ovat olleet sopimuksettomassa tilassa.
 Palta ilmoitti viime viikolla  lennonjohtoon kohdistuvasta työsulusta, jonka on tarkoitus alkaa 2. helmikuuta ja päättyä kaksi viikkoa myöhemmin. Sulku toteutetaan kahdeksalla suurimmalla lentoasemalla pääosin kuuden tunnin kestoisina jaksoina kuutena päivänä viikossa.
 SLJY on puolestaan järjestänyt tammikuussa parin tunnin työnseisauksia torstai-iltapäivisin. Kuun lopusta alkaen työsulkuja on tarkoitus järjestää myös tiistaisin ja lauantaisin aamuyön ja varhaisaamun tunteina.
 Lue lisää:
 Työnantaja jätti ilmoituksen työsulusta lennonjohtajien työkiistassa
 Lennonjohtajat laajentavat työnseisaukset tiistai- ja lauantaiaamuihin
 Lennonjohtajien työriidassa ei sopua – kahden tunnin työnseisaus toteutuu huomenna perjantaina
 Lennonjohtajat varoittavat työnseisausten sarjasta

Valtakunnansovittelijalta sovintoehdotus lennonjohtajien työriitaan


Brasiliassa liki 200 ihmistä on kateissa padon murruttua maan kaakkoisosassa lähellä Belo Horizonten kaupunkia, kertovat paikalliset viranomaiset.
 Ainakin osan heistä pelätään kuolleen.
 Pelastustyöt lähellä Brumadinhon kaupunkia ovat edelleen kesken, joten tiedot onnettomuuden yksityiskohdista ja uhrimäärästä ovat edelleen puutteellisia.
 Padon murtuminen sai aikaan maanvyöryn, jonka mukanaan tuoma muta peitti alleen taloja ja viljelyksiä.
 Kerromme pian lisää aiheesta.

Pato murtui Brasiliassa, lähes 200 kateissa


Summary: Trump ei saanut haluamiaan rahoja rajamuurin rakentamiseksi.

Yhdysvalloissa presidentti  Donald Trump  ja demokraatit ovat päässeet sopuun hallinnon avaamisesta uudelleen.
 Sopimus ei pidä sisällään Trumpin vaatimia rahoja Meksikon vastaisen rajamuurin rakentamiseksi.
 Sopimuksen myötä Yhdysvaltojen ennätyspitkä hallinnon sulku päättyy.
 Sopimus on kuitenkin vain väliaikainen ja sen myötä hallinto avataan kolmeksi viikoksi.
 Yhdysvaltain hallinto on ollut suljettuna jo yli kuukauden. 800 000 liittovaltion työntekijää on ollut vailla työtä.

Trump ja demokraatit sopuun – USA:n ennätyspitkä hallinon sulku päättyy


Summary: Meksikossa surmatun suomalaisen ihmisoikeusaktivistin vuosia kestänyt murhatutkimus sai alkuviikosta uuden käänteen, kun poliisi pidätti yhden epäillyn

Eve Jaakkola  on tehnyt yli kahdeksan vuotta hartiavoimin työtä saadakseen Meksikossa murhatulle pojalleen oikeutta. Muutama päivä sitten hän sai kuulla meksikolaisten sanomalehtien uutisoineen uudesta pidätyksestä.
 Jyri Jaakkolan  ja muiden aktivistien autokulkue oli huhtikuussa 2010 matkalla puolisotilaallisen ryhmän piirittämään San Juan Copalan kylään. Matkalla heitä kohtiin alettiin ampua. Jaakkola sekä meksikolainen aktivisti kuolivat. Hyökkäyksellä on lukuisia silminnäkijöitä, joten tapauksen kuvittelisi olevan jo kauan sitten selvitetty.
 Jaakkolan meksikolainen asianajaja  Karla Micheel Salas  vahvisti perjantaina, että pidätetty on aiemmin etsintäkuulutettu epäilty, jota ei kuitenkaan pidetä murhahankkeen johtohahmona.
 Jaakkola kertoo aikaisempien pidätysten ja vangitsemisten tapahtuneen aina ennen Suomen tai EU-parlamentin valtuuskuntien vierailuja Meksikoon. Tällaisia vierailuja on taas lähiaikoina tiedossa.
 – Onko kyse siitä, että pienimmät tekijät vuorotellen vangitaan ja voidaan siten sanoa, että "parhaamme on tehty"? Jaakkola kysyy.
 Jaakkola tiivistää vuosien taistelun:
 – Tuntuu kuin olisi pelinappulana näytelmässä, jonka käsikirjoitusta ei tunne, eikä tiedä edes mistä näytelmässä on kyse.
 Todistajia on peloteltu
 – Hyökkäykseen osallistujat olisi voitu näyttää aukottomasti toteen, mutta heitä ei ole saatu oikeuteen, Eve Jaakkola kertoo.
 Ongelma on koko ajan ollut todistajien turvallisuus. Pienissä kylissä todistajien henkilöllisyys on yleisesti tiedossa.
 – Puolisotilaallisen Ubisort-ryhmän edustajat ovat käyneet todistajien kodeissa uhkailemassa. Se vaara on ihan todellinen, ja siksi on ymmärrettävää etteivät todistajat uskalla tulla todistamaan, Jaakkola selittää.
 Suomen valtion edustajat aina presidenteistä lähtien ovat pitäneet Jaakkolan murhaa esillä Meksikossa vieraillessaan. Eve Jaakkola itse on käynyt seitsemän kertaa Meksikossa painostamassa meksikolaisia viranomaisia tutkimaan murhan.
 – OIemme kaikki nämä kahdeksan vuotta vaatineet, että todistajia on suojeltava. Meksikon viranomaiset on luvanneet asian pikaista tutkintaa ja syyllisten tuomitsemista ja todistajien suojelua. Näin ei kuitenkaan ole tapahtunut, Jaakkola huokaa.
 Surmattuja Jyri Jaakkolaa ja Bety Cariñoa muistettiin kynttilöillä Meksikossa 29. huhtikuuta 2010. Lises Ruiz Basurto / EPA
 Nuorin syytetty ainoa tuomittu
 Yksi syytetyistä tuomittiin keväällä 2018 Jyri Jaakkolan ja meksikolaisen aktivistin  Bety Cariñon  murhista.  Juan Macario Bautista  oli tekohetkellä alaikäinen, joten tuomio oli murhatuomioksi lyhyt, vain kolme vuotta.
 – En tiedä millä perusteilla hänet tuomittiin, kun meidän avaintodistajat eivät siihenkään oikeudenkäyntiin menneet, Jaakkola ihmettelee.
 Marraskuussa 2018 kaksi epäiltyä vapautettiin, juuri todisteiden puutteesta johtuen. Toinen heistä oli Ubisort-ryhmän johtaja  Rufino Juárez . Kun vapauttavat tuomiot tulivat, Jaakkola oli järkyttynyt.
 – Olen koko ajan ajatellut, että eihän voi hävitä juttua, jossa on selkeät todistajat ja todisteet. Ja sitten kuitenkin käy niin. Se oli syksyllä suurin pysäytys, että todellakin voi käydä niin. Se tuntui lohduttomalta ja surulliselta, Jaakkola sanoo.
 Satu Hassi kritisoi Meksikon oikeusjärjestelmää
 Vihreiden kansanedustaja  Satu Hassi  on käynyt Meksikossa kymmenen kertaa keskustelemassa Jaakkolan murhasta sekä liittovaltion että Oaxacan osavaltion viranomaisten kanssa. Hän on edustanut Meksikossa mm. Euroopan parlamentin Meksiko-suhteiden valiokuntaa. Todistajien suojelu on ollut aina esillä.
 – Hyvin monissa tapauksissa liittovaltion edustaja totesi, että asia on osavaltion vastuulla, ja osavaltion edustaja sanoi, että heillä ei ole resursseja, he tarvitsevat liittovaltion apua, Hassi kuvaa.
 Hassi kertoo EU-parlamentin ja Suomen tarjonneen tukea todistajien suojelussa.
 – Tästä avusta aina kieltäydyttiin kategorisesti. Meksikon liittohallituksen edustajat totesivat, että tämä on Meksikon sisäinen asia. Todistajien suojelu on aina luvattu hoitaa, mutta sitä ei kuitenkaan ole hoidettu, Hassi kertoo.
 Jaakkolan asianajaja uskoo Meksikon valtion tehneen puolisotilaallisen Ubisort-ryhmän kanssa sopimuksen rankaisemattomuudesta. Hassi ei ole varma, onko sopimuksia olemassa valtiollisella tasolla, mutta Meksikoa 80-vuotta hallinneen, autoritaarisen PRI-puolueen ja Ubisort-ryhmän välisiä siteitä hän pitää selvinä.
 – Ei ehkä ole sattumaa, että Oaxacassa annettiin vapauttavia tuomioita sen jälkeen kun PRI oli jälleen tullut valtaan Oaxacan osavaltiossa. Se on tullut selväksi, että oikeuden käyttö ei ole Meksikossa irrallista puoluepoliittisesta vallankäytöstä, Hassi pohtii.
 Meksikossa vain muutama prosentti murhista selvitetään ja syylliset tuomitaan. Meksikon presidentiksi joulukuussa noussut vasemmistolainen  Andrés Manuel López Obrador  on luvannut loppua rankaisemattomuudelle.
 – Kiinnostavaa nähdä mitä tapahtuu, mutta ei hän ole ensimmäinen presidentti, joka on luvannut lopettaa rankaisemattomuuden, Hassi toteaa.
 Lue lisää:
 Meksikossa murhatun Jyri Jaakkolan tapauksen tutkintaa jarrutetaan poliittisista syistä, väittävät asianajajat

Meksikossa murhatun suomalaisaktivistin murhatutkimuksissa uusi pidätys – Murhatun äiti: "Tuntuu kuin olisi pelinappulana näytelmässä, jonka käsikirjoitusta ei tunne"


Summary: Mikko Harjun laulujen suosiosta kertoo sekin, että sadat fanit ovat tatuoineet laulujen sanoja ihoonsa.

Mikko Harju  tunnetaan monista positiivisista ja kannustavista kappaleista. Omakustaneilla uransa aloittanut Harju nousi nopeasti niin suosituksi, että fanit alkoivat ottaa laulujen sanoista tatuointeja kehoonsa. Laulaja- lauluntekijää ilmiö ensin hämmensi.
 – Siinä vaiheessa kun niitä oli jo satoja päätin, että en enää yritä analysoida miksi näin tapahtuu. Minä koen, että se on tosi hienoa, miten ihmiset tulevat kertomaan että he ovat saaneet biiseitä jotain, ymmärtäneet elämässään jotain jonka he haluavat muistaa loppuelämänsä.
 Marleen Eklund
 Harju tunnetaan positiivisista ja kannustavista sanoituksista. Uusin kappale  Timantti  on hyvin erilainen. Se kertoo menettämisen tuskasta. Kappaleen sanoma on Harjun mukaan myös omassa elämässä koettu.
 – Biisin aiheena on menettämisen tuska. Että löydät jonkin asian – tässä kappaleessa Timantin – jollaista ei pitänyt edes olla maailmassa. Ja sitten jostain systä joudut luopumaan sitä. Se on suoraan omasta elämästäni.
 Harju halusi kappaleella myös näyttää arvostelijoilleen.
 – Jonkin verran on tullut puheita, että Mikko on epäaito. Tai että kaikki ei voi olla noin positiivisia, kaikki ei voi olla noin hyvin koko ajan. Kyllä minäkin tunnen, ja kaikille meille tulee vaikeita hetkiä. Kyse on siitä, jäädäänkö me vellomaan siihen tuskaan kuinka pitkäksi aikaa – vuosiksi, pahimmillaan loppuelämäksi. Minä haluan omassa elämässa toteuttaa sitä, että otetaan aina opiksi, ikävistä ja hyvistäkin jutuista. Ja kasvetaan niiden avulla.
 Terveiden elämäntapojen lauluntekijä
 Positiivisuuden lisäksi Harju on tullut tunnetuksi terveistä elämäntavoista. Aamurutiineihin kuuluu kehonhuoltoa ja meditaatiota, ja keikkapaikkojen takahuonetarjoilutkin ovat omaa lajiaan.
 – Minä luulen, että minulla on yksi Suomen oudoimpia ja erikoisimpia raidereita. Siellä on muun muassa kookosvettä, banaaneja ja välipalapatukoita.
 Muusikon mielijuoma on kurkumalatte
 Puoli seitsemän -ohjelmassa vieraillut Mikko Harju sekoitti lopuksi oman terveysjuomansa, kurkumalatten. Tässä vielä sen resepti:
 Ainekset:
 - kauramaitoa (rasvanen versio)
 - kookosöljyä
 - superkurkumaa
 - hunajaa - (juoksevaa)
 - riisilesejauhetta
 - merisuolaa
 Kauramaito kuumennetaan ja siihen sekoitetaan tehosekoittimessa oman maun mukaan kookosöljyä, superkurkumaa, hunajaa ja merisuolaa. Halutessa juoman voi tehdä täyteläisemmäksi riisilesejauheella
 Katso Mikko Harjun koko haastattelu Puoli seitsemän -ohjelmassa  täältä

Mikko Harju julkaisi omakohtaisen laulun menettämisen tuskasta: "Kyse on sitä jäädäänkö me vellomaan tuskaan, vai otetaanko siitä opiksi"


Sastamalassa Pirkanmaalla valtatie 12:lla on tapahtunut neljän henkilöauton kolari kuuden aikaan illalla, kertoo Pirkanmaan pelastuslaitos.
 Pelastuslaitoksen mukaan kääntymässä olleen auton perään ajoi toinen auto työntäen tämän vastaantulevien kaistalle, jolloin vastaan tuleva auto vielä törmäsi tähän. Neljäs auto väisti onnettomuusautoja ojaan.
 Kolariin altistuneista yksi henkilö loukkaantui lievästi ja kuljetettiin jatkohoitoon.
 Tieliikennekeskus Tampere kertoo, että tiellä yksi ajokaista on suljettu liikenteeltä ja onnettomuuspaikalla on pelastus- ja raivaustyöt käynnissä.
 Tapahtumapaikka on Kilpijoelta 300 metriä Kiikan suuntaan.

Sastamalassa valtatie osin poikki liikenneonnettomuuden takia


Summary: Lennonjohtajat ovat joutuneet työskentelemään ilman palkkaa hallinnon osittaisen sulun takia.

Yhdysvalloissa lentoliikenne on alkanut takkuilla hallinnon rahoituskiistan takia. Lennot New Yorkin LaGuardian lentokentälle on peruttu lennonjohtajapulan takia, Yhdysvaltain ilmailuhallinto FAA kertoo  yleisradioyhtiö BBC:n mukaan.
 Lentoja myös lähtee myöhässä, koska lennonjohtajia ei ole tarpeeksi. Myöhästymisiä on ainakin New Yorkin ympäristössä sijaitsevien LaGuardian ja Newarkin kentillä sekä Philadelphian lentokentällä.
 Toistaiseksi ei ole tietoa, kuinka kauan lentoliikenteen häiriöt jatkuvat.
 Yhdysvaltain hallinto on ollut osittain suljettuna jo yli kuukauden rahoituskiistan takia. Sulun aikana monet liittovaltion työntekijät on lomautettu. Osa heistä, kuten lennonjohtajat, joutuvat työskentelemään ilman palkkaa.
 Yhdysvaltain presidentti  Donald Trump  ja kongressin demokraatit eivät ole päässeet sopuun hallinnon rahoituksesta. Trump vaatii rahoitusta Meksikon rajalle rakennettavalle muurille, mihin demokraatit eivät halua suostua.
 Torstaina senaatti äänesti kahdesta ehdotuksesta, jotka olisivat lopettaneet sulun. Molemmat ehdotukset kaatuivat.
 Lue myös:
 Molemmat äänestykset Yhdysvaltain hallinnon sulun avaamiseksi kaatuivat senaatissa

Saapuvat lennot New Yorkin LaGuardian kentälle on peruttu – lennonjohtajia ei ole tarpeeksi Trumpin ja kongressin rahoituskiistan takia


Summary: Uuden Muumi-sarjan lanseerausta juhlitaan tänään Helsingissä ja Tampereella.

Uuden Muumilaakso-animaatiosarjan maailmanensi-iltaa juhlitaan kutsuvierastilaisuudessa perjantai-iltana Helsingissä.
 Mukana juhlissa on sarjan suomen-, ruotsin- ja englanninkielisten versioiden ääninäyttelijöitä, sarjan tekijöitä sekä vieraita aina Japanista asti.
 Illanvietto nähdään suorana Yle Areenassa klo 19.30 alkaen. Lähetys tarjoaa kaikille muumifaneille ympäri maailman mahdollisuuden päästä kurkistamaan maailmanensi-illan juhlahumuun.
 Ohjelma alkaa punaiselta matolta ja jatkuu haastatteluilla, minkä jälkeen seuraa varsinaisen ohjelman ensimmäinen puolituntinen.. Lähetyksen pääkieli on englanti, mutta haastattelut suomen- ja ruotsinkielisten vieraiden kanssa tehdään suomeksi tai ruotsiksi, haastateltavan mukaan.
 Muumifanit koolla Tampereella
 Uuden sarjan lanseerausta juhlitaan myös Tampereella.
 Tampere-talossa järjestetään illalla muumi-faneille oma tapahtuma, jossa vieraillaan Muumimuseossa, seurataan Helsingin kutsuvierasgaalaa ja pääohjelmanumerona päästään katsomaan uuden sarjan ensimmäinen jakso ennakkoesityksenä.
 Ylen kanavilla sarja pyörähtää käyntiin kuukautta myöhemmin.

Kotimaiset ja kansainväliset tähdet muumeilevat tänään Helsingissä – Katso illanvietto suorana klo 19.30 alkaen


Summary: Valvira on joutunut sulkemaan pari vuotta toimineen Esperin Hoivakoti Ulrikan Kristiinankaupungissa asiakasturvallisuuden takia. Kaupunki vastaa nyt toistaiseksi hoivakodin toiminnasta.

Valvira on joutunut sulkemaan yksityisen hoivakodin Kristiinankaupungissa. Aluehallintovirasto sai lyhyen ajan sisällä useita asiakasturvallisuuteen liittyviä yhteydenottoja Esperi Caren toiminnasta. Asiakkaat eivät ole kuitenkaan joutuneet lähtemään, sillä kaupunki on ottanut toiminnan hoidettavakseen.
 Aluehallintoviraston mukaan epäkohdat liittyivät muun muassa riittämättömään hoitohenkilökunnan määrään, puutteelliseen perushoitoon, lääkehoidon asianmukaisuuteen, asiakkaiden hoitoisuustietojen puutteellisuuteen sekä toimintayksikön lähiesimiestyöhön.
 Kristiinankaupungin ja aluehallintoviraston edustajat tekivät tarkastuskäynnin hoivakodissa tiistaina ja keskiviikkona. Kaupunki on ottanut toiminnan hoidettavakseen toistaiseksi ja nyt siellä työskentelee kaupungin työntekijöitä Esperin työntekijöiden lisäksi.
 Kaupunki aikoo neuvotella maanantaina Esperi Caren kanssa jatkotoimista.

Valvira sulki Esperin hoivakodin Kristiinankaupungissa


Summary: Halpalentoyhtiö tavoittelee 200 miljoonan euron säästöjä.

Teollisuustuotteet ja -palvelut (Sektori)

Norjalainen halpalentoyhtiö Norwegian Air Shuttle on räpistellyt vaikeuksissa  viime kuukaudet . Velkainen yhtiö tavoittelee tänä vuonna vähintään kahden miljardin Norjan kruunun eli 200 miljoonan euron  säästöjä . Polttoaineen hinnan noususta yhtiölle koituneet tappiot olivat liki samansuuruiset viime vuonna.
 Torstaina Norwegianin osakekurssi romahti neljänneksen arvostaan, kun brittiläis-espanjalainen IAG ilmoitti, että se ei uusi ostotarjoustaan Norwegianista. Samalla IAG kertoi myyvänsä neljän prosentin omistusosuutensa Norwegianissa.
 IAG on tehnyt halpalentoyhtiöstä jo kaksi ostotarjousta, joita Norwegianin hallitus ei ole hyväksynyt.
 – On sanonta, että kaikki on myytävänä, kun hinta on oikea, yhtiön toimitusjohtaja  Björn Kjos  sanoo  Bloombergin haastattelussa .
 Markkinat ovat hermoilleet Norwegianin vaikeuksia jo pari vuotta.
 Yhtiö on laajentunut nopeasti uusille reiteille, joita varten sen lentokonelaivue on paisunut. Se lentää nykyään myös kaukoreittejä toisin kuin esimerkiksi kilpailijansa EasyJet ja Ryanair. Velkavuori on kasvanut lentokonehankinnoissa.
 Yhtiön rahoitustilanne on vaikea, ja torstainen oosakkeen arvon heikkeneminen voi hankaloittaa yhtiön rahoitustilannetta entisestään.
 140 lentokonetta myytävänä
 Lentomarkkinoita seuraavien analyytikkojen mukaan  Norwegianin ongelma on sen valtava lentokoneiden määrä.
 Viime vuoden lopulla yhtiö kertoi aikovansa myydä 140 konettaan ja leikkaavansa ylimääräistä kapasiteettiaan ja lentoreittejä. Yhtiö kertoo verkkosivuillaan, että sillä on nyt noin 160 konetta.
 Lisäksi yhtiön suojautumistoimet polttoaineen hinnannousua vastaan menivät  pahasti pieleen  viime vuonna.
 Toimitusjohtaja Kjosin mukaan monet lentoyhtiöt ovat olleet kiinnostuneita ostamaan Norwegianin, muun muassa saksalainen Lufthansa.
 Noin neljä prosenttia Norwegianin liikevaihdosta tulee Suomesta.

Norwegianin osakekurssi romahti – voimakkaasti laajentunut lentoyhtiö rämpii velkaongelmissa


Summary: Hämeen vaalipiirin kansanedustaja kysyy opetusministeriltä, mitä opetuksellisia tavoitteita eroottisten elokuvien näyttäminen Kokkolan lukiolaisille edistää.

Elokuvateatterit & elokuvien esittäminen

Kokkolan ruotsinkielisen lukion oppilaille järjestämä elokuvanäytös on poikinut kirjallisen kysymyksen eduskunnassa.
 Perussuomalaisten kansanedustaja  Jari Ronkainen  paheksuu homoeroottisena pitämänsä elokuvan esittämistä lukiolaisille. Ruotsinkielisen lukion oppilaille näytettiin Oscar-palkittu draama Call Me by Your Name. Elokuvateattereissa se on luokiteltu kielletyksi alle 12-vuotiailta.
 Hämeen vaalipiirin kansanedustaja Jari Ronkainen kysyy opetusministeriltä, mitä opetuksellisia tavoitteita eroottisten elokuvien näyttäminen ajaa. Lisäksi hän katsoo näytökseen osallistumiseen liittyyneen painostusta, koska koulu antoi korvaavia tehtäviä niille, jotka eivät näytökseen osallistuneet.
 Ronkainen otti esille myös sen, että näytökseen ilmoittautuneiden, mutta sen väliin jättävien olisi pitänyt maksaa 10 euroa käyttämättömästä elokuvalipusta.
 – Minulla henkilökohtaisesti ei ole mitään homoseksuaalisuutta vastaan, mutta miksi sitä nykyään nostetaan jalustalle niin kiivaasti? Kouluissa, mediassa ja viihteessä homoasiaa tuputetaan kansalle jatkuvasti. Minä koen, että aitoa tasa-arvoa on se, että ketään tai mitään ihmisryhmää tai seksuaalista suuntausta ei erikseen tuoda esiin, kirjoittaa Ronkainen tiedotteessaan.
 Asia nousi keskusteluun, kun  Svenska Yle kirjoitti, että jotkut oppilaat kokivat elokuvan epämukavana.  Sittemmin  aiheeseen tarttui myös Iltalehti.
 Elokuvaa on esitetty Kokkolassa myös suomenkielisille lukiolaisille. Elokuva on esitetty muuallakin Suomessa osana Opetushallituksen rahoittamaa Matkalle vuoteen 2030 -kehittämishankketta, jonka aihepiirinä on tasa-arvo ja yhdenvertaisuus.

Lukiolaisille näytettiin elokuva, jota osa pitää homoeroottisena – nyt opetusministeri joutuu ottamaan kantaa asiaan


Summary: Kreikka vastusti vuosikymmeniä Makedonia-sanan käyttöä naapurivaltion nimessä.

Kansainväliset organisaatiot ja sopimukset

Kreikan parlamentti on hyväksynyt sopimuksen, jonka perusteella sen naapurimaa vaihtaa nimeään Makedoniasta Pohjois-Makendoniaksi. Äänestys päättää lähes kolme vuosikymmentä jatkuneen nimikiistan.
 Makedonia itsenäistyi Jugoslaviasta vuonna 1991. Kreikka on vastustanut siitä Makenodia-sanan käyttöä maan nimessä. Kreikka esti tämän takia esimerkiksi estänyt sen liittymisen sotilasliitto Natoon ja Euroopan unioniin .
 Kreikan mukaan historiallinen Makedonian maakunta sijaitsee Kreikassa.
 Kiistan ratkaisemiseksi maiden hallitukset neuvottelivat YK:n tuella sopimuksen, jonka myötä Makedonia vaihtaa nimeään Pohjois-Makedoniaksi. Sopimus on nyt astumassa voimaan, sillä Makedonian parlamentti hyväksyi sen jo aiemmin.
 Torstaina julkaistun mielipidetiedustelun mukaan 62 prosenttia kreikkalaisista vastustaa sopimusta.

Kreikan parlamentti hyväksyi naapurin uuden nimen – Pohjois-Makedonialle aukeaa tie Natoon ja Euroopan unioniin


Summary: Jyväskylän kaupunginteatteri odottelee peruskorjausta.

Kaupunginteatterin suuren näyttämön esitykset on tältä viikonlopulta peruttu lavanostimen rikkoutumisen vuoksi. Nostin romahti Sydänmaa-näytelmän pääharjoituksessa, ja päänäyttämö on nyt käyttökiellossa.
 – Yksi nostolavoista hajosi mekaanisesti ja pamahti betoniseen alustaansa, joka meni myös rikki. Nostin painaa noin kuusi tonnia, eikä se tällä hetkellä liiku mihinkään, sanoo teatterinjohtaja  Hilkka Hyttinen .
 Hyttinen kertoo, että nostinkokonaisuutta koossa pitävä parimetrinen pultti murtui, mikä romautti koko nostimen.
 – Nostin oli laskettuna aivan alas, ja sitä ryhdyttiin nostamaan. Se ehti nousta noin 20 senttiä, minkä jälkeen se hajosi. Hetkeä ennen kuin tämä tapahtui, lava oli ylhäällä, ja sillä seisoi näyttelijä. Nyt onni onnettomuudessa oli se, että lavalla ei ollut ketään, Hyttinen sanoo.
 Sydänmaa-näytelmässä nostolavoja käytetään paljon, ja on vielä epäselvää saadaanko näytelmää esitettyä kevätkaudella lainkaan.
 Talo odottaa peruskorjausta
 Jyväskylä kartoittaa parhaillaan taidelaitostensa tilaa, ja tämänviikkoinen vahinko osoittaa Hyttisen mukaan sen, miten kipeästi teatteritalo on peruskorjauksen tarpeessa.
 – Tämän on vakava varoitus talon tilasta, oletan, että olemme peruskorjausten jonon kärjessä. Kaikki ovat nyt varpaillaan, ja meidän täytyy koko ajan tarkistaa miten kaikki täällä toimii, ettei tule onnettomuuksia. Nämäkin nostimet oli huollettu tarkasti viime kesänä, Hyttinen sanoo.
 Teatterilla oli ongelmia nostimien kanssa myös muutama vuosi sitten, silloin nostimet menivät jumiin.
 – Tämä on toisenlainen ja vakavampi tapaus, sanoo Hyttinen.
 Jyväskylän tämän vuoden talousarviossa teatterin peruskorjauksen rahoja ei ole.
 – Peruskorjaus olisi pitänyt toteuttaa aikaa sitten, sanoo Hyttinen.

Jyväskylän kaupunginteatterin lavanostin romahti – suuri näyttämö käyttökieltoon


Summary: Tavoitteena on tiivistää yhteistyötä esimerkiksi hiilidioksidin talteenotossa ja varastoinnissa.

Hiilidioksidin talteenotto ja varastonti (CCS)

Ministerit, ministeriöt ja valtioneuvosto

Pohjoismaat tiivistävät yhteistyötään ilmastonmuutoksen torjumiseksi.
 Suomen, Ruotsin, Norjan, Tanskan ja Islannin pääministerit ja ilmastoministerit kokoontuivat tänään Helsingin Säätytalolle ilmastotapaamiseen.
 Tavoitteena on kartoittaa toimia kohti Pohjoismaiden hiilineutraaliutta. Ministerit pohtivat myös, kuinka pohjoismaisia, ilmastoystävällisiä ratkaisuja saataisiin laajemmin käyttöön muualla maailmassa.
 Ministereiden yhteisen tiedotustilaisuuden on määrä alkaa klo 15:15.

Pohjoismaat etsivät Helsingissä yhteisiä ratkaisuja ilmastokriisiin – Katso tiedotustilaisuus suorana klo 15:15


Summary: Suomalaisten onnellisuus ja lastenhoito kiinnostavat ulkosuomalaisia ja lisäävät intoa äänestää ja myös muuttohalua.

Suomen kevään tuplavaalit kiinnostavat myös maailmalla. Yli 250 000 ulkosuomalaisella on eduskunta- ja europarlamenttivaaleissa äänioikeus ja he voivat nyt ensi kertaa äänestää kotisohvalta, kun kirjeäänestys on mahdollista.
 Muutos on iso, koska esimerkiksi Australiassa ja Yhdysvalloissa äänestyspaikka, Suomen suurlähetystö tai edustusto, on voinut olla tuhansien kilometrien päässä. Matkan kustannukset ja siihen kuluva aika ovat usein lannistaneet innokkaimmankin äänestäjän ja siksi äänestysprosentti on jäänyt alhaiseksi.
 Euroopassa kirjeäänestys on käytössä 16 valtiossa, Suomessa uudistus oli kiven takana.
 - Parikymmentä vuotta siinä meni ja nyt kun uudistus saatiin, se on jo vähän vanha, olisi pitänyt saada nettiäänestys, sanoo ulkosuomalaisten etua ajavan ulkosuomalaisparlamentin puheenjohtaja  Jarmo Virmavirta . Hänen mielestään olisi hyvä, jos ulkosuomalaiset voisivat äänestää kaikki samassa esimerkiksi Helsingin vaalipiirissä, nyt vaalipiiri määräytyy viimeisen asuinkunnan perusteella.
 Todistaminen epäilyttää amerikkalaisia
 Kirjeäänestys on iso parannus ja Washingtonissa asuva ulkosuomalaisparlamentin varapuheenjohtaja  Hanna Wagner  kertoo laittaneensa tietoa kirjeäänestyksestä eteenpäin etenkin nuorille, jotka eivät ole ennen äänestäneet. Wagnerin mukaan kiinnostus Suomea kohtaan on suuri ja moni miettii paluuta tänne ja myös Yhdysvalloissa syntyneistä lapsista moni on muuttanut Suomeen. Wagnerin mukaan mm suomalaisten onnellisuus, lastenhoito ja se, että täällä voi opiskella englanniksi houkuttavat.
 Wagner toivoo, että kirjeäänestyksen tiedot olisivat jatkossa suomen ja ruotsin lisäksi myös englanniksi, koska se voisi helpottaa, esimerkiksi äänestäjän nimikirjoituksen todistamista. Nyt moni amerikkalainen suhtautuu epäillen nimen todistamiseen, kun ei ymmärrä, mistä äänestyskirjeessä on kyse.
 Suomessa suvi on suloisin
 Australian Canberrassa suurlähetystössä tähän saakka äänestänyt ulkosuomalaisparlamentin varapuheenjohtaja  Mikko Pekkala  kertoo nyt perheensä kanssa äänestävänsä kirjeitse. Australiassa on äänestyspakko ja hän vitsailee, että ehkä sen voisi ulottaa myös kirjeäänestykseen, että kaikki saataisiin mukaan.
 Australian helteistä Suomeen talveen pistäytynyt Pekkala kertoo oppineensa uuden sanan kerrospukeutuminen. Suomi on Pekkalan mukaan jatkuva matkakohde kengurumaahan vuosikymmeniä sitten muuttaneille, missään ei ole suvi niin suloinen, kuin vanhassa kotimaassa.
 Ruotsissa on 109 000 Suomen vaaleissa äänioikeutettua ja Suomen asiat kiinnostavat naapurissa kun ollaan, mutta äänestysaktiivisuus on silti jäänyt aiemmin alhaiseksi. Tukholmassa asuva ulkosuomalaisparlamentin varapuheenjohtaja  Seija Sjöstedt  kertoo, että nyt tehdään paljon töitä ihmisten aktivoimiseksi. Esimerkiksi Sisu-radio ja nuorisojärjestöt on valjastettu vaalityöhön. Nuorten ohella pitkään Ruotsissa asuneita suomalaisia pitää patistaa äänestämään, koska he eivät ole esimerkiksi netin kautta saavutettavissa.
 Sjöstedtin mukaan Ruotsissa asuvat suomalaiset ovat hyvin perillä Suomen politiikasta kun kanssakäymistä on paljon.

Ääniä maailmalta - ulkosuomalaiset voivat ensi kertaa äänestää kotisohvalta


Summary: Epäilty rikos on tapahtunut Raahessa.

Oulun seudulla Raahessa on paljastunut jälleen uusi alaikäiseen kohdistunut seksuaalirikosepäily. Asiasta kertoi  ensin Ilta-Sanomat .
 Kerromme kohta lisää.

IS: Oulun seudulla paljastunut jälleen uusi alaikäiseen kohdistunut seksuaalirikosepäily


Summary: Asianajajaliitto katsoo, että 110 euron tuntihinta ei kata kustannuksia.

Tämä on kuvitteellinen tapaus, mutta näin tapahtuu usein oikeassa elämässä.
 Poliisi ottaa kiinni parikymppisen Kallen epäiltynä pahoinpitelystä ja törkeistä huumerikoksista.
 Poliisivankilassa Kalle kertoo poliisille, että hän haluaa asianajajakseen sen tummahiuksisen naisen, jonka hän on nähnyt televisiossa ja lehdissä. Poliisi soittaa naiselle ja kysyy, voisiko tämä tulla avustamaan Kallea.
 Nainen tulee poliisivankilaan.
 Kalle saa syytteet, juttu päätyy tuomioistuimeen, ja poliisivankilaan tullut nainen puolestaa oikeudenkäynnissä Kallea.
 Kalle on työtön, ja hänellä ovat aiemmallakin käräjäreissulla määrätyt sakot maksamatta.
 Valtio tulee apuun.
 Kallen asianajajan lasku maksetaan verovaroista. Asianajaja saa veloittaa valtiolta 110 euroa tunnissa, kun hän hoitaa Kallen tapausta.
 Suomen asianajajaliitto katsoo, että valtion maksama oikeusapupalkkio 110 euron tuntihinta on liian alhainen, ja sitä pitäisi korottaa.
 – Nämä oikeusapupalkkiot ovat jääneet huomattavasti todellisista kustannuksista jälkeen. Oikeusapua ei saa rapauttaa tekemällä avustajien työ tosiallisesti kannattamattomaksi. Eihän voi olla niin, että että kaikkein haavoittuvimpien ryhmien oikeudellinen avustaminen on vapaaehtoistyötä, Asianajaliiton puheenjohtaja  Jarkko Ruohola  sanoo.
 Vapailla markkinoilla keskimääräinen tuntihinta noin 200 euroa
 Asianajajaliiton tekemän tutkimuksen mukaan asianajajat veloittavat yksityisasiakkailta lähes kaksi kertaa enemmän kuin mitä valtio maksaa heille vähävaraisten oikeusasioiden hoitamisesta.
 – Noin karkeasti voi sanoa, että jäsenistön veloittama keskimääräinen tuntihinta on noin vajaa 200 euroa vapailla markkinoilla.
 Ruohola katsoo, että lähivuosina on vaara, ettei asianajajia enää löydy hoitamaan vähävaraisten oikeudenkäyntejä.
 – Tällä hetkellä oikeusapujuttuihin löytyy asianajajia, mutta jo lähivuosina voi olla vaikeuksia löytää asianajajia, jotka haluavat hoitaa oikeusapujuttuja.
 Yksityiset asianajajat hoitavat rikosasioiden lisäksi myös vähävaraisten riita-asioita oikeudessa eli esimerkiksi huoltajuuskiistoja.
 Ruohola otti kantaa asianjajien palkkioihin perjantaina Asianajaliiton Asianajajapäivässä Helsingin Messukeskuksessa.
  "Palkkion muutosta ei ole vireillä"
 Oikeusministeriöstä kerrotaan, että nykyisiin oikeusapupalkkioihin ei ole suunnitteilla korotuksia.
 – Tämä 110 euron tuntihinta tuli voimaan vuoden 2014 alussa. Tällä hetkellä ei ole vireillä palkkion muutosta. Yleensä korotuksia voidaan arvioida budjettivalmistelun yhteydessä, kertoo hallitusneuvos  Maaria Rubanin  oikeusministeriöstä.
 Suomen perustuslain mukaan jokaisella kansalaisella on oikeus saada asiansa käsitellyksi asianmukaisesti tuomioistuimissa.
 Asianajajien lisäksi vähävaraisten oikeusasioita hoitavat myös niin sanotut julkiset oikeusavustajat, jotka työskentelevät valtion oikeusaputoimistoissa. Näitä oikeusaputoimistoja on Suomessa 22.

Asianajajat haluavat suurempia oikeusapupalkkioita – “Haavoittuvimpien oikeudellinen avustaminen ei voi olla vapaaehtoistyötä”


Summary: Ympäristötietoisten asiakkaiden huomioiminen voi nousta yritysten valttikortiksi kiristyvässä kilpailussa.

Kun alle 16 000 asukkaan kaupunkiin palkataan tuhansia uusia työntekijöitä kahdessa vuodessa, alkaa teollisuuden hurja kasvuvauhti tuntua todelliselta. Eikä kasvulle näy loppua. Uudenkaupungin autotehdas hakee uusia työntekijöitä edelleen.
 Koko Lounais-Suomi tuntuu olevan samassa imussa. Syksyn  uutisten mukaan  alueelle syntyi lähes puolet Suomen uusista työpaikoista.
 Nousukaudesta ei näiden tietojen valossa ole epäilystäkään.
 Kolikolla on toinenkin puoli. Teollisuuden lisääntyminen tarkoittaa myös lisää päästöjä. Voiko teollisuuden menestyksestä iloita hyvällä omallatunnolla, jos kantaa huolta ilmastonmuutoksesta?
 Turun kaupunginjohtaja  Minna Arve  uskoo, että voi. Kasvu tuo mukanaan kaivattua elinvoimaa ja kehitystä.
 – Kehityksen positiivisessa ilmapiirissä on otollisempi maaperä tehdä päätöksiä, joita kunnianhimoinen ilmastopolitiikka edellyttää, hän toteaa.
 Ilmastopohdinta mukaan kasvusuunnitelmiin
 Käytännössä Turku panostaa tällä hetkellä energiaratkaisuihin, liikkumiseen ja kaupunkirakenteeseen. Kaikissa niissä voidaan Minna Arven mukaan huomioida myös ilmastopolitiikka.
 – Teemme esimerkiksi joukkoliikenneratkaisuja, jotka tukevat kasvua, mutta vastaavat myös ilmastohuoleen. Kaupunkirakennetta tiivistämällä saamme kaupunkiin lisää asuntoja ja työpaikkoja, rakentaen samalla kestävää kaupunkia.
 Turun kasvu näkyy myös lentoyhtiöiden kiinnostuksessa avata reittejä kaupunkiin. Lentoliikenne on yksi merkittävimmistä suomalaisten ilmastoa rasittavista toimista. Arve ei silti peittele innostustaan lisäreiteistä.
 – On kiistatonta, että lentäminen rasittaa ilmastoa. Samalla saavutettavuus on yksi merkittävimmistä tekijöistä kaupungin menestykselle. Turun lentoliikenteen vahva kasvu on merkki kaupungin vetovoiman ja kiinnostavuuden kasvusta ja siitä on vaikea olla iloitsematta.
 Arve ajattelee asiaa niin, että lentoliikenne pysyy yhtälössä joka tapauksessa, sillä ihmisten liikkumisen tarve ei ole osoittanut vähenemisen merkkejä.
 Ihmiset matkustavat edelleen niin työssä kuin vapaa-ajalla. Siksi lentoliikenteessä pitäisikin kääntää katse päästöjen vähentämiseen teknisen kehityksen avulla.
 "Matkustusta ei tarvitse hylätä"
 Tekninen kehitys on mielessä myös laivoja valmistavalla Meyerin Turun-telakalla. Viestintäpäällikkö  Tapani Mylly  uskoo, että tulevaisuuden matkustajien ei tarvitse hylätä ainakaan risteilymatkustamista lomanviettotapana.
 – Lähtökohtamme on, että Meyerin telakoilla rakennetut laivat ovat koko elinkaarensa aikana mahdollisimman ympäristöystävällisiä ja vähäpäästöisiä. Viemme alaa myös tässä mielessä eteenpäin.
 Olemme maailman parhaita laivojen energiakulutuksen minimoinnissa.   Tapani Mylly
 Tällä hetkellä Meyerin tilauskirjassa olevasta seitsemästä risteilylaivasta kuusi on LNG-käyttöisiä. Alalla kehitetään kuumeisesti jo seuraavia energiatuotannon keinoja ja pohditaan vaihtoehtoisten polttoaineiden käyttömahdollisuuksia.
 – Meyerin telakat ovat tämän kehityksen kärjessä, samoin kuin olemme maailman parhaita laivojen energiakulutuksen minimoinnissa. Tällä viikolla Kielissä luovutettu uusi Mein Schiff 2 -alus kuluttaa jopa 30–40 prosenttia vähemmän energiaa kuin vastaavat muut referenssilaivat, Mylly kehuu.
 Päästöt avainasemassa
 Päästöt ovat avainasemassa ilmaston tulevaisuuden kannalta. Turun yliopiston tulevaisuuden tutkimuskeskuksen erityisasiantuntija  Sirkka Heinonen  muistuttaa, että pitkällä tähtäimellä vain sellainen kasvu on kestävää, joka huomioi ympäristöhaitat.
 – On kysyttävä, käytetäänkö kasvussa hupenevia luonnon resursseja, voisiko niiden kulutuksen minimoida ja aiheuttaako kasvu lisää päästöjä. Päästöjen syntyminen on ykkösasia, jota vähentämällä ilmastonmuutosta pyritään hillitsemään.
 Talouskasvu ja ympäristöystävällisyys eivät sulje toisiaan pois.
 Esimerkiksi voimakkaasti kasvaneen Uudenkaupungin autotehtaan tiloissa päästöjen määrää on saatu tiputettua roimasti viime vuosina.
 Valmet Automotiven laatujohtaja  Kimmo Kuvaja  kertoo, että tehtaan hiilidioksidipäästöt ovat vähentyneet viimeisen neljän vuoden aikana noin kolmanneksella tuotettua autoa kohti. Haihtuvien orgaanisten yhdisteiden päästöt on puolestaan saatu puolitettua viimeisen viiden vuoden aikana.
 – Olemme investoineet viimeisten vuosien aikana useita kymmeniä miljoonia euroja tuotantoprosessien kehittämiseen. Pyrimme huomioimaan kaikissa investoinneissa sekä energiatehokkuuden että ympäristönäkökulmat, Kuvaja kertoo.
 Tehokkuutta ympäristön ehdoilla
 Vaikka investoinneissa pohditaankin ensisijaisesti niiden vaikutusta tuotannon tehokkuuteen ja talouden kasvuun, eivät puheet ympäristöpolitiikasta ole pelkkiä puheita.
 Valmet Automotive on sitoutunut vähentämään kokonaisenergian käyttöä 7 prosenttia vuosien 2015–2025 aikana. Kimmo Kuvajan mukaan suunta näyttää jo nyt hyvältä.
 – Olemme hyvin sillä tiellä ja uskon vahvasti, että tavoite tulee toteutumaan, ellei jopa ylittymään.
 Autotehdas on muun muassa uudistamassa kaikki dieselillä ja lyijyakuilla toimivat trukit ja korvaamassa ne litiumioniakkuja käyttävillä sähkötrukeilla.
 Olemme sitoutuneet vähentämään energiankulutusta neljällä prosentilla samalla kun tuotanto kaksinkertaistuu.  Tapani Mylly
 Tilauskirjojaan vauhdilla täyttävä Meyerin telakka Turussa puolestaan siirtyi täysin uusiutuvan sähkön varaan viime vuonna. Sillä on parhaillaan käynnissä 200 miljoonan euron investointiohjelma, joka tähtää energiankulutuksen laskuun.
 – Olemme sitoutuneet laskemaan energiankulutustamme vuoteen 2021 mennessä 4 prosenttia edellisvuoden tasosta. Samalla tuotantomme lähes kaksinkertaistuu viime vuodesta, joten tavoite on kunnianhimoinen, telakan viestintäpäällikkö Tapani Mylly kertoo.
 Rohkeutta uudistua
 Tulevaisuuden tutkimuskeskuksen erityisasiantuntija Sirkka Heinonen toivoo, että jokainen yritys tarkastelisi perinteisiä toimintamallejaan ja pohtisi, miten ja milloin on aika uudistua.
 Siihen liittyen hän peräänkuuluttaa jokaiselta yritykseltä omaa tulevaisuusstrategiaa.
 – Maailmalla tulee muutos yhä syvenemään. Strategian myötä yrityksellä olisi kyky pärjätä muuttuvissa toimintaympäristöissä ja reagoida uusiin haasteisiin.
 Tulisi ottaa rohkeita askelia ja myöntää, että energiavallankumous on edessä.  Sirkka Heinonen
 Heinonen kokee, että ilmastonmuutos pakottaa kaikki miettimään käytössä olevia energiajärjestelmiä uudelleen. Edessä ovat ajat, jolloin tarvitaan yhä enemmän uusiutuvaa energiaa auringosta, tuulesta ja vedestä.
 – Tulisi ottaa rohkeita askelia ja myöntää, että energiavallankumous on edessä. Voittajia ovat ne yritykset, jotka lähtevät tähän mukaan, Heinonen toteaa.
 Kuluttajat osaavat vaatia
 Autoteollisuuden tulevaisuuden Sirkka Heinonen näkee sähkö- ja hybridiautojen valmistuksessa. Hän uskoo, että myös kuluttajien toiveet kannustavat ympäristöystävällisempään suuntaan – alalla kuin alalla.
 – Kuluttajat tulevat yhä enemmän pyytämään tietoja ja läpinäkyvyyttä yrityksiltä. He haluavat tietää, miten tuotteet ja palvelut on tuotettu ja minkälaisia ympäristövaikutuksia niillä on.
 Asiakkaat kysyvät ympäristöasioiden perään entistä enemmän.  Kimmo Kuvaja
 Mitä vähemmän yritys tuhlaa luonnonvaroja ja mitä enemmän se käyttää uusiutuvaa energiaa, sitä suurempi valtti sillä on Heinosen mukaan kiristyvässä kilpailussa.
 Valmet Automotiven laatujohtaja Kimmo Kuvaja tunnistaa suuntauksen jo nyt.
 – Uusien tarjouskyselyjen myötä olen huomannut, että asiakkaat kysyvät ympäristöasioiden perään entistä enemmän.
 Nyt on aika toimia
 Syytä olisikin, jos ilmaston lämpeneminen painaa mieltä yhtään. Syksyllä julkaistun IPCC:n eli hallitusten välisen ilmastopaneelin  raportin  mukaan toimet lämpenemisen taittamiseksi on aloitettava välittömästi.
 – Lähivuodet ovat luultavasti tärkein ajanjakso koko ihmiskunnan historiassa, arvioi IPCC:n puheenjohtajistoon kuuluva Debra Roberts raportin julkistamisen yhteydessä.
 Jotta maapallon lämpeneminen ei ylittäisi tavoiterajaa, pitäisi maailmanlaajuiset nettopäästöt kääntää jyrkkään laskuun jo ensi vuonna. Täyteen päästöttömyyteen pitäisi päästä vuoteen 2050 mennessä.
 Tämä on kirkkaana mielessä ainakin valveutuneimmissa suomalaisissa yrityksissä ja kaupungeissa.
 Kannustusta, ei syyllistämistä
 Turussa välitavoitteena on hiilineutraalius vuoteen 2029 mennessä. Sen saavuttamiseksi kaupunkikonsernin uudisrakennukset nousevat kaupunginjohtaja Minna Arven mukaan innovatiivisten energiaratkaisujen varaan.
 Kokonaispäästöjen vähentämiseksi kaupunki muun muassa kehottaa työntekijöitään käyttämään yhteiskäyttöajoneuvoja ja henkilöstölle tarjotaan joukkoliikenteen työsuhdematkalippu.
 Halu ajaa ympäristön asiaa lähtee kuitenkin jokaisesta itsestään. Arven mukaan kaupungin rooli on tarjota mahdollisuuksia, vetää linjauksia ja kannustaa parhaansa mukaan muita noudattamaan niitä.
 – Pidän tärkeänä, että kannustamme ennemmin kuin syyllistämme, hän toteaa.

Saako uusista lennoista, laivoista ja autoista enää iloita ilmastoahdistuksen keskellä? Lounais-Suomi tasapainoilee päästöjen ja talouskasvun välillä


Summary: Vangittu mies liittyy laajaan epäiltyyn seksuaalirikosvyyhtiin.

Oulun seksuaalirikoksista epäilty mies vangittiin tänään Oulun käräjäoikeudessa. Miestä epäillään osallisuudesta törkeään lapseen kohdistuneeseen seksuaalirikoskokonaisuuteen.
 Epäilty  mies otettiin kiinni  tammikuun alussa Saarbrückenin kaupungissa Saksassa. Hänet  luovutettiin eilen  torstaina Saksasta Suomeen.
 Mies otettiin kiinni kertaalleen jo ennen viime joulua Saksassa, mutta siinä vaiheessa kun hänestä annettiin eurooppalainen pidätysmääräys,  hänet oli ehditty vapauttaa . Epäilty tavoitettiin Saksassa mahdollisesti laittoman maahantulon takia.
 Poliisihallitus on laatinut selvityksen Oulun poliisin toimintaan tilanteessa, jossa epäilty päästettiin vahingossa vapaaksi. Poliisihallituksen poliisiylitarkastaja  Markku Ryymin  kertoo Ylelle sähköpostitse, että Poliisihallituksen osalta asia on loppuun käsitelty. Ryyminin Oulun poliisille ei tule tapauksesta moitteita tai rangaistuksia.
 Myös Oulun poliisin  teki sisäisen selvityksen  epäillyn miehen vapautukseen liittyen. Poliisilakimies  Antti Räsänen  kertoo, että asiassa ei ole syytä epäillä kenenkään kohdalla virkavirhettä, vaan kyseessä on inhimillinen erehdys.
 Räsänen kommentoi eilen torstaina Ylelle, että tietokatkos on tapahtunut Suomen poliisin sisällä, eikä Saksan poliisin toimintaa kohtaan ole moitittavaa. Poliisilakimiehen mukaan selvitys on lähetetty sisäministeriöön.
 Laaja epäilty seksuaalirikosvyyhti
 Oulun poliisi tutkii  lukuisia seksuaalirikosepäilyjä  kesän ja syksyn 2018 ajalta, joissa on eri epäillyt ja uhrit.
 Tänään perjantaina Oulun käräjäoikeudessa vangittu epäilty mies liittyy laajaan epäiltyyn seksuaalirikosvyyhtiin. Yhteensä kahdeksan ulkomaalaistaustaisen miehen epäillään törkeästi hyväksikäyttäneen alle 15-vuotiasta lasta. Neljää heistä epäillään myös törkeästä raiskauksesta. Kahta epäillään näiden nimikkeiden lisäksi vielä tytön pahoinpitelystä.
 Hyväksikäyttöä on epäilyn mukaan kestänyt miltei viisi kuukautta yksityisasunnossa, kesäkuun alusta lokakuun loppuun. Myös epäillyn pahoinpitelyn tekoajaksi on merkitty sama kuin muissa rikoksissa, lähes viisi kuukautta. Kyse on fyysisestä pahoinpitelystä.
 Poliisin mukaan kaikki epäillyt tekijät ovat tulleet Suomeen pakolaisina tai turvapaikanhakijoina. Yksi on ollut maassa pidempään, suurin osa joitain vuosia. Osa on pakolaisia, osalla on turvapaikkaprosessi kesken, ja osa on Suomen kansalaisia. Yksi on yli kolmekymppinen, muut ovat 20–30-vuotiaita.
 Kerromme kohta lisää.
 Lue myös:
 16 epäiltyä, yksi vapaalla jalalla, uhrien määrä lähestyy kymmentä – ainakin tämä Oulun seksuaalirikosepäilyistä tiedetään
 Tuhat tutkintaa, joista ei kerrota – Ylen selvitys kokoaa tietoa seksuaalirikosepäilyistä eri puolilta Suomea ja valottaa, mikä tekee Oulun tapauksesta “ilmiön”

Eilen Saksasta Suomeen luovutettu seksuaalirikosepäilty vangittiin Oulun käräjäoikeudessa


Summary: Erikoistutkija Mueller tutkii Venäjän vaalivaikuttamista ja Trumin kampanjan mahdollisia  kytköksiä Venäjään.

Kerromme kohta lisää.

Erikoistutkija Robert Mueller: Trumpin tukija Roger Stone on pidätetty Floridassa


Summary: Venäjä esitteli keskiviikkona uuden risteilyohjuksensa, mutta asiantuntijan mukaan esillä oli vain laukaisuputki.

Yhdysvaltain ja Venäjän kiista keskipitkän matkan ohjukset kieltävän sopimuksen raukeamisesta on huipentumassa. Yhdysvallat syyttää Venäjää sopimuksen rikkomisesta, mutta Venäjä yrittää vakuuttaa noudattavansa sopimusta.
 Kiista koskee Venäjän 9M729-tyyppistä risteilyohjusta, jonka kantomatka on Yhdysvaltain mukaan pitempi kuin minkä sopimus sallii. Vuonna 1987 solmittu ns. INF-sopimus kieltää 500 - 5 500 kilometrin kantamaan yltävät ohjukset.
 Venäjän asevoimat kutsui keskiviikkona Naton, EU:n ja kumppanimaidensa edustajat Kubinkan sotilastekniseen näyttelyyn Moskovan lähelle, missä ohjusjärjestelmää oli määrä esitellä.
 Paikalle ei tullut Naton tai EU-maiden edustajia, mutta sen sijaan parisenkymmentä Venäjän kumppanimaiden sotilasasiantuntijaa sekä tiedotusvälineiden edustajia.
 Esittelytilaan tuotiin kaksi ohjusten laukaisuputkea sekä ohjusjärjestelmän kuljetusajoneuvo, johon mahtui kerrallaan neljä ohjusta.
 Venäläistietoja ohjuksesta
 Venäjän tykistö- ja ohjusjoukkojen komentaja, kenraaliluutnantti  Mihail Matvejevski  kertoi ohjusjärjestelmän teknisiä yksityiskohtia.
 Hänen mukaansa 9M729 on kehitetty vanhemmasta, 9M728-ohjusmallista, jonka kantomatka oli juuri ja juuri INF-sopimuksen piirissä, 490 kilometriä. Ohjusten laukaisuraketti, suihkumoottori ja polttoainetankki ovat identtiset.
 Matvejevskin mukaan uuden ohjuksen taistelukärki ja ohjausjärjestelmä ovat kuitenkin hieman painavammat, mikä lyhentää sen kantomatkaa kymmenellä kilometrillä.
 Auto- ja sotilastekniikkaan erikoistunut  julkaisu The Drive  kiinnittää huomiota siihen, ettei esille tuotu lainkaan itse ohjusta, ainoastaan sen laukaisuputki. Kaikki esittelytilaisuudesta julkaistut kuvat koskevat ainoastaan putkea ja ohjuksen kuljetusajoneuvoa.
 USA:n vaatimukset
 9M729-ohjus tuli julkisuuteen viime syksynä, kun Yhdysvallat kertoi saaneensa tiedustelutietoa ohjuksen liian pitkästä kantamasta.
 Aluksi Venäjä kiisti koko ohjuksen olemassaolon.
 Tiedotustilaisuudessa kenraali Matvejevski sanoi myös, että Yhdysvaltain tiedustelutieto oli virheellistä. Yhdysvallat on kertonut, että liian pitkä kantomatka paljastui, kun ohjuksia ammuttiin Kapustin Jarin koealueelta lähellä Volgogradia.
 Matvejevskin mukaan kyseisenä aikana Kapustin Jarista ei ammuttu 9M729-risteilyohjuksia, vaan ainoastaan sopimusten sallimia ballistisia ohjuksia.
 Yhdysvallat ei hyväksy Venäjän selityksiä. Yhdysvaltain aserajoitussopimuksista ja kansainvälisestä turvallisuudesta vastaava alivaltiosihteeri  Andrea Thompson  totesi jo ennen esittelytilaisuutta, ettei paikallaan olevasta ohjuksesta voi päätellä sen kantomatkaa.
 – Ohjusta olisi testattava olosuhteissa, joihin Venäjä ei pääse vaikuttamaan, hän sanoo sanomalehti  The New York Timesin mukaan .
 Yhdysvallat asetti joulukuussa Venäjälle 60 päivän määräajan, johon mennessä luvattomat ohjukset on pitänyt tuhota. Määräaika päättyy 2. helmikuuta.
 Julkisuudessa olleiden tietojen mukaan Venäjän armeija on varustanut kolme pataljoonaa 9M729-tyypin ohjuksilla, joilla voi olla taistelukärkenä joko tavanomainen tai ydinräjähde. Yhdysvaltain mukaan ohjukset uhkaavat suoraan sen kumppanimaita Euroopassa.
 Yhdysvallat vaatii, että ohjukset tuhotaan valvotuissa olosuhteissa.
 Viime hetken neuvotteluja
 Yhdysvallat on uhannut, että jos Venäjä ei toteuta vaatimuksia, Yhdysvallat käynnistää kuuden kuukauden määräajan, jonka jälkeen se virallisesti eroaa sopimuksesta.
 Venäjä on vedonnut Yhdysvaltoihin sopimuksen puolesta. Myös esimerkiksi Euroopan unioni on vedonnut osapuoliin, jotta sopimus säilyisi.
 Osapuolet ovat edelleen neuvotteluyhteydessä. YK järjestää ensi viikolla kokouksen Pekingissä. Yhdysvallat on ehdottanut Venäjälle, että sen yhteydessä neuvoteltaisiin myös aserajoitussopimuksen kohtalosta, kertoo nimettömänä pysyttelevä ulkoministeriön virkamies uutistoimisto Reutersille.
 Jos sopimus kaatuu, seurauksena voi olla uusi asevarustelukierre. Venäjän presidentti  Vladimir Putin  on sanonut, että jos Yhdysvallat eroaa sopimuksesta, Venäjä aloittaa heti sopimuksen kieltämien ydinohjusten kehittämisen.
 Venäjä on myös syyttänyt Yhdysvaltojen rikkovan sopimusta, kun se on perustanut Eurooppaan ohjustorjuntajärjestelmien verkoston. Venäjän mukaan maalle rakennetut ohjustorjunta-asemat käyttävät samatapaista Aegis-järjestelmää, jolla Yhdysvaltain laivaston alukset ampuvat Tomahawk-risteilyohjuksia.  Yhdysvaltain mukaan  maalle rakennetuilla järjestelmillä ei ole kykyä ampua risteilyohjuksia.

USA vaatii Venäjää tuhoamaan kolmen pataljoonan ydinohjukset viikon kuluessa


Metsäteiden kunnosta voi ilmoittaa uudella kännykkäsovelluksella. Metsäkeskus kutsuu ihmisiä ilmoittamaan havaintojaan Suomen metsäteiden kunnosta uudella mobiilisovelluksella.
 Sovelluksella voi ilmoittaa esimerkiksi metsätien liukkaudesta, kelirikosta, kuopista ja kivistä, tulvahaitoista tai aurauksen tarpeesta. Lisäksi käyttäjä voi raportoida esimerkiksi ajorajoituksista ja kääntöpaikoista. Sovelluksella voi tallentaa myös tietoa ajon aikana älypuhelimella, jolloin puhelimen sensorit mittaavat ajoneuvon tärinää. Tärinä kertoo metsätien kunnosta.
 Tiedot luvataan kerätä nimettömästi. Informaatio metsäteistä kootaan Metsäkeskuksen karttapalveluun, jossa tiedot ovat avoimesti kaikkien tienkäyttäjien nähtävissä.
 Metsäteiden kunto vaihtelee säiden ja vuodenaikojen mittaan. Ajantasainen tieto teiden kunnosta sekä tieverkoston alueella olevien puiden määrästä auttaa metsäalan väkeä esimerkiksi kun suunnitellaan puunkorjuuta ja kuljetuksia. Metsänomistajat voivat hyödyntää tietoa esimerkiksi metsäteiden kunnostamista tai uusia teitä suunnitellessaan.
 Metsään Tie -nimisen sovelluksen on kehittänyt RoadsML Oy.

Metsäteiden kunnosta voi kertoa uudella sovelluksella


Summary: Meyer Turun telakan työllistämisvaikutus on jo 10 000 henkeä.

Meyer Turun tiedottajan  Tapani Myllyn  mukaan telakalla toiminnassa olevan vihjejärjestelmän kautta ei toistaiseksi ole tullut tietoon alihankkijoiden puutteellisia työoloja.
 Yle  kertoi keskiviikkona , että työvoimapulaa valittavat telakat eivät palkkaa suomalaisia työttömiä metallityöläisiä vaan käyttävät alihankkijoita. Asia nousi keskusteluun myös torstaina  eduskunnan kyselytunnilla .
 Meyer perusti viime vuonna  vihjejärjestelmän , jonka kautta alihankkijoiden työntekijät voivat tehdä nimettömiä ilmoituksia epäkohdista. Asiasta päätettiin sen jälkeen, kun Saksassa tuli ilmi alihankkijoiden puutteellisia työoloja.
 – Vihjejärjestelmä on ollut toiminnassa viime keväästä lähtien. Vihjeet käsittelee Meyer Turusta ulkopuolinen Meyerin organisaatio, jotta ei tule eturistiriitoja tapauksiin. Emme saa siis tietoja vihjeistä itse, kertoo Mylly.
 Hänen mukaansa tieto vihjejärjestelmään tulevasta, todennettavissa olevasta epäkohdasta kulkeutuu myös telakalle.
 – Tällä varmistetaan se, että kukaan ei myöskään kiusakseen tee vihjeitä. Aidoissa tapauksissa pystymme toimimaan, kun sellainen tulee.
 Telakalla valtava alihankkijaverkosto
 Meyer Turku kertoo palkanneensa tuhat omaa vakituista työntekijää neljän viimeisen vuoden aikana. Telakalla työskentelee yli 2 000 työntekijää, joista telakan mukaan noin 50 on ulkomaalaistaustaista. Tämän lisäksi telakka-alueella työskentelee päivittäin noin 5 000 telakan ja verkoston työntekijää. Tästä luvusta on Mayer Turun mukaan ulkomaalaisten verkostotyöntekijöiden osuus on noin 1 500 työntekijää.
 Meyer Turku kertoo nyt, että viime vuonna telakka palkkasi 114 tuotannon työntekijää ja 151 toimihenkilöä.
 Telakan työllistämisvaikutus on tällä hetkellä noin 10 000 työntekijää ja Meyer Turku kertoo, että luku kaksinkertaistuu lähivuosina.
 Lue lisää:
 "Se nyt vaan on niin, että työehtosopimusta on noudatettava" – työoikeuden asiantuntijan mukaan pelisäännöt selvät, mutta helppo kiertää
 Työvoimapulaa valittelevat telakat haalivat tekijöitä ulkomailta – Työtön laivanrakentaja kysyy: "Miksi minä en kelpaa?"
 Turun teollisuusväki huolissaan työttömistä laivanrakentajista – "Herää epäily, että telakoiden työnantajat haluavatkin tehdä laivat vain halpatyövoimalla"
 Turun telakka yrittää saada alihankinnan puutteellisia työoloja kuntoon vihjesysteemin avulla

Meyer Turun vihjejärjestelmään ei ole tullut tietoja puutteellisista työoloista – alihankkijaverkostossa tuhansia työntekijöitä


Summary: Pakkanen kiristyy koko maassa viikonlopun aikana. Aivan –40 asteeseen ei ehkä ylletä Lapissakaan, mutta lähellä käydään. Etelä-Suomessakin pakkanen voi kiristyä lähelle –30 astetta.

Ylen meteorologi  Matti Huutonen  katselee sääkarttoja huolissaan etenkin lauantain osalta. Tuolloin näyttäisi nimittäin tuuli tulevan mukaan kuvioihin Etelä– ja Keski–Suomessa.
 – Se merkitsee sitä, että sähkökatkoja voi olla tiedossa. Tykkylunta on nyt puissa paljon, joten tuuli painaa niitä sähkölinjojen päälle. Sähkökatkoksia on jo ollut Keski-Suomessa, meteorologi Huutonen kertoo.
 Samalla tuuli tietysti lisää pakkasen purevuutta. Päivällä etelän –10 asteen pakkanenkin tuntuu –20 asteen pakkaselta.
 Meteorologi Matti Huutonen arvioi, että viikonlopun kylmin päivä osuu sunnuntaille. Kylmintä lienee sunnuntain ja maanantain vastaisena yönä.
 – Pakkanen kiristyy koko maassa, kun Suomeen virtaa kylmää ilmaa pohjoisesta ja idästä. Eipä olisi mahdotonta, että etelässäkin mitataan jossakin päin –20 tai jopa –30 asteen lukemia. En usko kuitenkaan, että Lapissakaan rikottaisiin –40 asteen raja, Huutonen kertoo.
 – Mutta kylmää, kylmää, kylmää on. Sähkönkulutukseen tulee varmasti piikki, Huutonen pohtii.
 Alkuviikosta kirein pakkanen näyttäisi hellittävän, mutta maanantai on vielä kylmä päivä.
 Tiistaina ja keskiviikkona pakkasen terä taittuu niin, että Etelä-Suomessa päivälämpötilat voivat olla enää –1 asteen ja –2 asteen tienoilla.

Kohta eivät edes välihousut riitä – pakkanen kiristyy 30 asteen paikkeille ja tuuli lisää sähkökatkojen vaaraa


Summary: Vaikka maitotuotteille tehdään tarkat kemialliset analyysit, meijeristillä pitää olla hyvä makuaisti.

Tästä on kyse Hämeen ammatti-instituutti HAMI on Suomen ainoa meijeristejä kouluttava oppilaitos. Oppilaitoksesta valmistuu vuosittain noin 40 meijeristiä. HAMK:n meijeri-insinööriopiskelijat (AMK) suorittavat meijerialan oppilaitoksessa tuotteen valmistuksen teoria- ja käytännön opinnot. Meijeristit tekevät töitä esimerkiksi meijerituotteiden valmistuksessa, maitotalojen laboratorioissa ja pakkausosastoilla.
 Meijerialan oppilaitoksen opetusmeijerissä Hämeenlinnassa väki lusikoi nautinnollisesti jäätelöä pienistä kartonkipikareista. Jäätelökoneesta on juuri valmistunut uusi erä herkkua ja sen maku pitää testata.
 Suomen ainoasta meijerialan oppilaitoksesta Hämeen ammatti-instituutista valmistuu vuosittain nelisenkymmentä meijerialan ammattilaista. Kaikille riittää alan töitä.
 – Meiltä valmistuneet on viety käsistä. Työllisyystilanne tällä hetkellä on hyvä, kehaisee lehtori ja opinto-ohjaaja  Johanna Stenström  Hämeen ammatti-instituutista.
 Meijeristiopiskelija  Jone Virtanen  tekee jo nyt, opintojensa ohessa, töitä pakkaajana Hämeenlinnan Osuusmeijerissä. Virtanen luottaa töiden riittävän:
 – Työllistyn meijeriin. Kaikki pääsevät tällä alalla töihin, jotka vain haluavat.
 Hämeenlinnan meijerioppilaitoksessa opiskelee myös bio- ja elintarviketekniikan opiskelijoita, sillä Hämeen ammattikorkeakoulun meijeri-insinööriopiskelijat (AMK) suorittavat siellä osan opinnoistaan.
 Rahkoja, juustoja, kenties kaurajuomaakin
 Oman alan työpaikan vastaanottaminen vaatii meijeristiltä muuttovalmiutta. Alan tuotantolaitoksia ei välttämättä sijaitse joka maakunnassa.
 – Meijerit ovat tänä päivänä erikoistuneet eri tuotteiden valmistukseen. Nyt on erikseen juustotaloja sekä nestemäisiä tuotteita ja ravintorasvoja valmistavia tuotantolaitoksia, selittää Stenström.
 Meijeristit tekevät töitä esimerkiksi tuotteiden valmistuksessa, maitotalojen laboratorioissa ja pakkausosastoilla. Opiskeltavien tuotteiden valikoima kehittyy jatkuvasti.
 – Rahkatuotteet ovat uusia, ja erilaiset juustot ja ehkä kauramaidotkin tulevat meidän kurssivalikoimaan tässä pikkuhiljaa, miettii meijerioppilaitoksen lehtori ja opinto-ohjaaja Stenström.
 Virtanen on erityisen kiinnostunut juustojen tekemisestä.
 – Cheddar on esimerkiksi sellainen kiva tuote. Me olemme lisänneet siihen jalopenoa ja on kokeiltu kaikenlaista.
 "Makuaistia pystyy harjoittamaan"
 Tulevat meijeristit käyvät opinnoissaan läpi muun muassa jäätelön, jugurtin, viilin, juustojen ja voin valmistuksen. He myös analysoivat tekemänsä tuotteet mikrobiologisesti ja kemiallisesti.
 – Me teemme kemiallisia määrityksiä opetusmeijerissä kaikille tuotteille, joita me teemme. Otetaan voista vesipitoisuus ja kuiva-aine, kertoo Jone Virtanen.
 Virtasen kurssikaveri  Maiju Pasanen  tietää, mikä on yksi meijeristin tärkeimmistä ominaisuuksista.
 – Meijeristillä pitää olla hyvä makuaisti, sanoo Pasanen topakasti.
 Meijeristillä pitää olla hyvä makuaisti.  Maiju Pasanen
 Meijeristiopiskelijat käyvätkin ensimmäisenä opiskeluvuonnaan perusmakutestin.
 – Se pitää olla suoritettuna, jotta todistettavasti maistaa jotakin, jatkaa Pasanen.
 Jone Virtanen muistuttaa, että maistamistakin voi onneksi treenata ja makuaistia harjoittaa.
 – Maistelemme koulussa maitoa ja kaikkia eri tuotteita eli opettelemme, millaisia niiden täytyy olla. Niihin voi sitten verrata, jos tuotteessa on joku virhemaku, selittää Virtanen.
 Säilytä maito jääkaapin keskiosassa
 Useimmat meistä latovat kaupasta tullessaan maitopurkit jääkaapin oven säilytyslokeroon. Niin ei kuitenkaan kannattaisi tehdä. Meijeristiopiskelijat muistuttavat, että maito ei pidä lämpötilan vaihteluista. Jääkaapissa tasaisin lämpötila on kaapin keskiosassa ja sinne myös maitopurkit on syytä sijoittaa.
 Maidon pilaantumista voi pyrkiä hidastamaan vaalimalla kylmäketjua.
 – Kannattaa pitää huolta, että ei säilyttele maitopurkkia aamukahvipöydässä kovin kauaa, vaan muistaa laittaa kylmään, hymyilee Pasanen.
 Maidon kulutus on vähentynyt
 Maidon juonti Suomessa on ollut laskussa jo pitkään.  Luken tilastojen  mukaan maidon kulutus väheni vuonna 2017 keskimäärin viisi prosenttia edellisvuodesta. Suomalaiset juovat kuitenkin edelleen noin 112 litraa maitoa vuodessa henkeä kohti.
 Nykyään maitoa juovat useammin lapset ja nuoret kuin aikuiset. Miehet kaatavat juomalasiinsa maitoa naisia useammin.
 – Kun perheeseen syntyy lapsia, aletaan ostaa maitoa jääkaappiin. Vähiten juodaan maitoa aikuistalouksissa, missä on nuori, lapseton pariskunta tai yksinäinen nuori ihminen, kertoo Arla Suomen maidon markkinoinnista vastaava tuoteryhmäpäällikkö  Sanna Heikfolk.
 Maito ja terveys ry:n ravitsemusasiantuntija ja viestintäpäällikkö  Katariina Lallukka  arvelee, että yksi syy maidon suosion laskuun on alkujaan ollut sen arkisuus.
 – Muut juomavaihtoehdot ovat hienompia, hän pohtii.
 Maidon suosiota juomana ovat vähentäneet myös keskustelut maidon terveellisyydestä ja eläinperäisten tuotteiden hiilijalanjäljestä.

Meijeriopiskelijat tietävät, miten maito kannattaa jääkaapissa säilyttää – töitä riittää kaikille heti valmistumisen jälkeen


Summary: Myös toisen miehen tuomio kunnianloukkauksesta pysyy voimassa.

Helsingin hovioikeus tuomitsi perjantaina 42-vuotiaan miehen toimittajan laittomasta uhkauksesta. Raiskauksella uhkailu tapahtui tuomion mukaan sen jälkeen, kun toimittaja oli kirjoittanut vuoden 2015 marraskuussa Kempeleessä Pohjois-Pohjanmaalla tapahtuneesta raiskauksesta.
 Jutussa toimittaja kysyi poliisilta, miksi poliisi oli kertonut tiedotteessa epäiltyjen ulkomaalaistaustasta.
 Puhelutallenteiden perusteella tuomittu sanoi toistuvasti, että toimittaja saattaa joutua raiskauksen tai seksuaalirikoksen uhriksi. Soittaja sanoi myös, että ei uhkaile mutta muistuttaa, että turvallisuustilanne on heikentynyt ja toimittajan kannattaa olla ulkona tarkkana.
 Soittaja sanoi myös muuttaneensa koiran ulkoiluttamisreittejä ja alkavansa tarkkailla ihmisiä reittinsä varrella. Puhelussa hän mainitsi syyksi tälle, että halusi toimittajasta juttuseuraa.
 Hovi piti myös voimassa toisen miehen tuomion kunnianloukkauksesta. Tuomio aiheutui tekstiviestistä, jonka mies lähetti saman lehtijutun jälkeen.

Mies vihjaili toimittajalle raiskauksen uhasta – hovissa tuomio laittomasta uhkauksesta


Summary: Poliisihallitus on laatinut selvityksen Oulun poliisin toimintaan tilanteessa, jossa epäilty päästettiin vahingossa vapaaksi.

Poliisihallituksen selvitystä varten tietoja hankittiin muun muassa Oulun poliisilaitokselta.
 Poliisihallituksen poliisiylitarkastaja  Markku Ryymin  kertoo Ylelle sähköpostitse, että Poliisihallituksen osalta asia on loppuun käsitelty. Ryyminin Oulun poliisille ei tule tapauksesta moitteita tai rangaistuksia.
 – Selvitystä varten tietoja hankittiin muun muassa Oulun poliisilaitokselta. Selvitys on salassa pidettävä eikä siitä anneta tietoja, Ryymin kertoo.
 Myös Oulun poliisin  teki sisäisen selvityksen  epäillyn miehen vapautukseen liittyen. Poliisilakimies  Antti Räsänen  kertoo, että asiassa ei ole syytä epäillä kenenkään kohdalla virkavirhettä, vaan kyseessä on inhimillinen erehdys.
 Räsänen kommentoi eilen torstaina Ylelle, että tietokatkos on tapahtunut Suomen poliisin sisällä, eikä Saksan poliisin toimintaa kohtaan ole moitittavaa. Poliisilakimiehen mukaan selvitys on lähetetty sisäministeriöön.
 Sisäministeri  Kai Mykkäsen   vaati joulukuussa selvitystä  siitä, toimivatko viranomaiset oikein, kun Oulun seksuaalirikosvyyhtiin liittyvästä epäillystä ei heti alun perin annettu eurooppalaista pidätysmääräystä.
 Epäilty  mies otettiin kiinni  tammikuun alussa Saarbrückenin kaupungissa Saksassa. Hänet  luovutettiin eilen  torstaina Saksasta Suomeen.
 Mies otettiin kiinni kertaalleen jo ennen viime joulua Saksassa, mutta siinä vaiheessa kun hänestä annettiin eurooppalainen pidätysmääräys,  hänet oli ehditty vapauttaa . Epäilty oli tavoitettu Saksassa mahdollisesti laittoman maahantulon takia.
 Miestä epäillään osallisuudesta törkeään lapseen kohdistuneeseen seksuaalirikoskokonaisuuteen, jossa epäiltyinä on yhteensä kahdeksan ulkomaalaistaustaista miestä.
 Lue lisää:
 Tuhat tutkintaa, joista ei kerrota – Ylen selvitys kokoaa tietoa seksuaalirikosepäilyistä eri puolilta Suomea ja valottaa, mikä tekee Oulun tapauksesta "ilmiön"

Poliisihallitus: Oulun poliisille ei moitteita seksuaalirikosepäillyn vapauttamisesta Saksassa


Summary: Kiveriön yliajon oikeusjuttu alkaa Päijät-Hämeen käräjäoikeudessa ensi viikolla.

Vuonna 1996 syntynyt mies yritti murhata toisen miehen Lahdessa kaksi kertaa ajamalla tämän päälle autolla. Hän onnistui tavoitteessaan toisella kertaa, kertoo STT.
 Molemmat yliajoyritykset tapahtuivat syytekirjelmän mukaan samalla kadulla. Niiden välissä oli nelisenkymmentä minuuttia. Yliajot tapahtuivat syys-lokakuun vaihteessa.
 – Uhri ei ole ennättänyt väistää, vaan on jäänyt auton alle ja kuollut rintakehän murskavamman sekä lantion ja olkaluun murtumien seurauksena, syytteessä sanotaan.
 Runsasta ylinopeutta ja avaimet piiloon
 Epäilty on myöntänyt tapelleensa ja riidelleensä päälle ajamansa miehen kanssa muutama tunti ennen yliajoa.
 Riidatonta on haastehakemuksen mukaan niin ikään se, että syytetty ajoi kadulla runsasta ylinopeutta, eikä soittanut apua yliajon jälkeen ja pyysi tämän jälkeen toista henkilöä piilottamaan auton ja avaimet.
 Poliisi on aiemmin kertonut, että uhri oli samaa ikäluokkaa yliajajan kanssa. Murhan lisäksi miestä syytetään pahoinpitelystä ja järjestystä yllä pitävän henkilön vastustamisesta.
 Juttua puidaan Päijät-Hämeen käräjäoikeudessa keskiviikkona 30. tammikuuta ja perjantaina 1. helmikuuta.

Nuori mies ajoi kaksi kertaa saman miehen yli vajaan tunnin aikana, jälkimmäisellä kerralla uhri kuoli – sai nyt murhasyytteen


Summary: Tutkijat ovat ensimmäistä kertaa kloonanneet useita apinoita yksilöstä, jonka geenejä on muokattu.

Kiinassa tiedemiehet julkaisivat torstaina kuvan makakiryhmästä, joka on kloonattu yhdestä makakiyksilöstä, kertoivat kiinalaismediat.
 Kloonauksen kertoi tehneensä Kiinan tiedeakatemian neurotieteen instituutti Shanghaissa. Kyseessä on ensimmäinen kerta, kun tutkijat ovat kloonanneet useampia yksilöitä geneettisesti muokatusta apinasta.
 Kloonattujen pikkuapinoiden avulla yritetään päästä kiinni ihmisen sisäiseen kelloon liitettyihin mielenterveyden sairauksiin, kuten unihäiriöihin ja masennukseen.
 Kloonattu apinasta, jolla ei ole tasaista unirytmiä
 Tutkijoiden mukaan ihmismielen ongelmiin voidaan paremmin päästä käsiksi, jos tiedemiehet voivat luoda eläinyksilöitä, joilla on tiettyjä häiriöitä. Myös koe-eläinten määrä voisi tutkijoiden mukaan pienentyä tulevaisuudessa.
 Makakille, josta uudet viisi apinaa kerrotaan kloonatun, oli ennen kloonausta geneettisesti muokattu nukkumiseen liittyvä häiriö. Apinan geenejä on muutettu niin, että sillä ei ole tasaista unirytmiä.
 Klooneina viimeisen puolen vuoden aikana syntyneillä apinoilla on jo havaittu mielenterveyden ongelmiin liitettyjä masennuksen, ahdistuksen ja skitsofrenian oireita.
 Eettisiä kysymyksiä
 Osaa Kiinassa tehdyistä tutkimuksista on viime aikoina tarkasteltu kriittisesti niiden eettisyyteen liittyvien kysymysten takia.
 Hiljattain kiiinalaistiedemies väitti muuttaneensa ihmisvauvojen DNA:ta tehdäkseen näistä vastustuskykyisen hi-virukselle. Poliisi tutkii parhaillaan tapausta ja tutkija on siirretty pois yliopistovirastaan Shenzhenissä.
 Tutkimus julkaistiin torstaina  National Science Review  -julkaisussa.
 Sama instituutti ilmoitti viime vuonna kloonanneensa ensimmäiset kaksi apinaa samalla tekniikalla kuin Dolly-lammas kloonattiin yli 20 vuotta sitten.
 Lue myös:
 Professori: Mammutin kloonaus ehkä joku päivä mahdollista
 EU haluaa rajoittaa eläinten kloonausta

Nämä viisi pikkuapinaa on kloonattu Kiinassa, jotta oppisimme lisää ihmisen unihäiriöistä – kärsivät ahdistuksen ja masennuksen oireista